title: HMS Black Swan (L57)

text: Alus palasi 26. maaliskuuta Andalsnesiin ilmatorjunta-alukseksi joutuen jälleen jatkuvien ilmahyökkäysten kohteeksi. Seuraavana päivänä aluksella oli ainoastaan seitsemänkymmentä ilmatorjuntakranaattia jäljellä, mikä pakotti sen säästämään ammuksia. Aluksen perään osui syöksypommittajan pudottama pommi, joka läpäisi messin ja ammusvaraston ennen kuin räjähti aluksen alla. Alus sai suuren vuodon ja se kärsi merkittäviä rakenteellisia vaurioita, mutta sen konehuone tai voimansiirto eivät vaurioituneet. Alus vetäytyi avomerelle ja sen vapautti tehtävästään "HMS Fleetwood". Alus lähti 28. maaliskuuta Britteinsaarille korjattavaksi.


title: HMS Black Swan (L57)

text: Alus oli Falmouthissa telakalle kesäkuuhun jona aikana sen viirinumeron etuliite vaihtui L:stä U:ksi. Korjausten jälkeisten koeajojen päätyttyä alus liittyi Rosythin saattajaosastoon jatkaakseen Pohjanmeren saattueiden suojaamista. Alus vaurioitui 1. marraskuuta laukaistuaan miinan ja se siirrettiin 3. marraskuuta Dundeessa telakalle korjattavaksi.


title: HMS Black Swan (L57)

text: Korjausten valmistuttua 16. toukokuuta 1941 alus aloitti koeajot sekä siirtyi Scapa Flow'hun koulutettavaksi Kotilaivaston mukana. Korjausten yhteydessä aluksen ilmatorjunta-aseistusta täydennettiin yhdellä neliputkisella kahden naulan ilmatorjuntatykillä ja sille asennettiin tyypin 285 tutka.. Koulutuksen päätyttyä alus liittyi 27. kesäkuuta Läntisen reitin alaiseen () 1. saattajaviirikköön, jonka mukana se suojasi Irlanninmeren saattueita.


title: HMS Black Swan (L57)

text: Alus vaurioitui 25. elokuuta Milford Havenissa ilmahyökkäyksessä ja se siirrettiin Pembroken telakalle korjattavaksi. Alus vapautui telakalta 11. syyskuuta ja se palasi Irlanninmerelle suojaamaan saattueita. Lokakuussa alus siirrettiin Londonderryyn suojaamaan Atlantin saattueita. Se liitettiin 37. saattajaryhmään suojaamaan Gibraltarin ja Britteinsaarten välisiä saattueita.


title: HMS Black Swan (L57)

text: Alus suojasi 14. joulukuuta 36. saattajaryhmän mukana saattuetta HG76, joka joutui sukellusveneiden maaliksi. Se erkani 18. joulukuuta saattueesta palaten Gibraltarille, jossa alus jatkoi ryhmän mukana Atlantin saattueiden suojaamista.


title: HMS Black Swan (L57)

text: Alus siirrettiin kesäkuussa 1942 Rosythiin huollettavaksi ja modernisoitavaksi, jolloin sille asennettiin tyypin 285 tulenjohtotutka. Heinäkuussa telakalta vapauduttuaan ja koeajojen sekä tutkan kalibroinnin päätyttyä alus palasi Atlantille suojaamaan saattueita. Se suojasi lokakuussa Pohjois-Afrikan maihinnousuun matkanneita saattueita, mistä vapauduttuaan alus jatkoi Gibraltarilla Atlantin saattueiden suojaamista.


title: HMS Black Swan (L57)

text: Maaliskuussa 1943 alus siirrettiin Britteinsaarten ja Freetownin väliselle reitille. Se upotti 2. huhtikuuta Saksan laivaston sukellusveneen "U-124" korvetti "HMS Stonecropin" kanssa suojatessaan saattuetta OS45. Kesäkuussa alus vaurioitui aluksen kyljellä tapahtuneessa räjähdyksessä, jonka syy ei ole varma. Alus siirrettiin 7. kesäkuuta Liverpoolissa telakalle korjattavaksi, mistä se palasi 8. lokakuuta palvelukseen siirtyen Tobermoryyn koulutukseen. Koulutus keskeytyi havaittujen vikojen vuoksi ja se palautettiin Trooniin telakalle korjattavaksi.


title: HMS Black Swan (L57)

text: Joulukuussa alus palasi suojaamaan Atlantin saattueita. Se suojasi saattuetta KMF28 Gibraltarille, jonne saavuttuaan se liittyi 51. saattajaryhmään. Ryhmän mukana alus suojasi Välimeren saattueita Gibraltarilta Port Saidiin.


title: HMS Black Swan (L57)

text: Alus liitettiin 30. maaliskuuta risteilijä "HMS Colombon", sluuppien "HMS Deptford" ja "HMS Amethyst" sekä korvetti "HMS Campionin" kanssa Yhdysvaltain laivaston Task Force 64:ään suojaamaan Yhdysvalloista Välimerelle matkaavaa saattuetta UGS36, johon kuului 37 kauppa-alusta ja 13 maihinnousualusta. Seuraavana päivänä alus karkotti "USS Touchin" kanssa sukellusveneet "U-421", "U-450" ja "U-509" saattueen reitiltä. Tehtävästä vapauduttuaan alus jatkoi Välimeren saattueiden suojaamista, ja sen tyypin 271 merivalvontatutka vaihdettiin Aleksandriassa tyyppiin 276.


title: HMS Black Swan (L57)

text: Syyskuussa alus määrättiin Atlantille, ja lisäksi se määrättiin Clydeen telakalle, josta palattuaan se määrättiin Kauko-itään. Joulukuussa se siirrettiin Leithissä telakalle, jossa se valmisteltiin kaukomaille siirtoon. Alus aloitti huhtikuussa 1945 koeajot, joiden päätyttyä se siirtyi Tobermoryyn. Alus aloitti 10. huhtikuuta 1945 koulutuksen. Toukokuussa alus aloitti 12. saattajaryhmän mukana saattueiden suojaamisen kotivesillä, kunnes se palautettiin Devonportin telakalle korjattavaksi.


title: HMS Black Swan (L57)

text: Alus lähti 22. toukokuuta Maltalle harjoituksiin ennen Tyynellemerelle lähtöä. Kesäkuussa Välimeren laivaston harjoituksen päätyttyä alus aloitti matkan Manukseen liittyäkseen Brittiläiseen Tyynenmeren laivastoon, johon se liittyi Hong Kongissa. Alus avusti joukkojen siirroissa ja kotiuttamisessa.


title: HMS Black Swan (L57)

text: Alus oli Kauko-idässä osana 1. saattajalaivuetta, mistä se myöhemmin siirrettiin 3. saattajalaivueeseen. Korean sodan alettua alus partioi Korean lähivesillä ja se tuki laivueensa mukana operaatioita Korean länsirannikolla Yhdistyneiden kansakuntien alaisuudessa.


title: HMS Black Swan (L57)

text:
Maaliskuussa 1952 alus palasi Portsmouthiin, jossa se poistettiin palveluksesta. Alus makasi reserviin sijoitettuna ankkurissa aluksi Devonportissa ja myöhemmin Lisahallyssa Pohjois-Irlannissa. Se sijoitettiin poistolistalle 1956 ja
alus myytiin romutettavaksi West Scotland Shipbreakersille, jonka romuttamolle Trooniin Ayshireen alus saapui 13. syyskuuta.


title: HMS Flamingo (L18)

text: HMS Flamingo (viirinumero L18, U18 ja F18) oli Britannian Kuninkaallisen laivaston Black Swan -luokan sluuppi, joka palveli toisessa maailmansodassa ja sen jälkeen Länsi-Saksan laivastossa nimellä "Graf Spee".


title: HMS Flamingo (L18)

text: Alus tilattiin Scotstounista Yarrow and Companylta osana vuoden 1937 laivasto-ohjelmaa. Sen köli laskettiin 26. toukokuuta 1938 ja alus laskettiin vesille 18. huhtikuuta seuraavana vuonna. Alus valmistui vielä saman vuoden lopulla 3. marraskuuta.


title: HMS Flamingo (L18)

text: Palvelukseen oton ja varustamisen jälkeen alus siirrettiin Portlandiin koulutukseen, jossa se valmistautui Pohjanmeren saattueiden suojaamiseen. Alus vaurioitui 16. marraskuuta kolaroituaan rahtialus "SS Downleazen" kanssa suojatessaan saattuetta FN137. Aluksen saamat vauriot korjattiin Leithissä ja se palasi palvelukseen joulukuussa liitettynä Rosyhin saattajaosastoon.


title: HMS Flamingo (L18)

text: Alus erkani 6. helmikuuta 1940 saattueesta FN83 liittyäkseen hävittäjien "HMS Echon" ja "HMS Eclipsen" sekä sluuppi "HMS Westonin" muodostamaan osastoon suojatakseen apumiinalaiva "HMS Princess Victoriaa" harhautusmiinoituksessa osana itäistä miinasulkua operaatiossa LD. Operaatiosta vapauduttuaan alus palasi saattueiden suojaksi.


title: HMS Flamingo (L18)

text: Alus myytiin Länsi-Saksalle, joka liitti sen laivastoonsa 21. tammikuuta 1959 nimellä "Graf Spee". Alus myytiin romutettavaksi 25. lokakuuta 1967.


title: Aaltopallokala

text: Aaltopallokala ("Canthigaster margaritata") on meressä elävä pallokala.


title: Aaltopallokala

text: Muiden "Canthigaster"-suvun pallokalojen tapaan aaltopallokalalla on pitkä, suippo nokka. Kala voi kasvaa noin 18 senttimetriä pitkäksi.


title: Aaltopallokala

text: Aaltopallokala on peräisin Indopasifiselta merialueelta: sitä on tavattu Punaiseltamereltä, Sri Lankasta ja Mosambikin Inhaca-saarelta sekä Ogasawara-saarelta. Se elää koralliriutoilla.


title: SMS Hindenburg (1915)

text: SMS Hindenburg oli Saksan keisarillisen laivaston Derfflinger-luokan taisteluristeilijä ensimmäisessä maailmansodassa.


title: SMS Hindenburg (1915)

text: Alus tilattiin Wilhelmshavenin laivastontelakalta osana vuosien 1913-1914 laivasto-ohjelmaa ja sen köli laskettiin 30. kesäkuuta 1913. Alus laskettiin vesille 1. elokuuta 1915 ja se otettiin palvelukseen 25. lokakuuta 1917.


title: SMS Hindenburg (1915)

text:
Alus oli viimeinen valmistunut Saksan keisarikunnan laivaston taisteluristeilijä ja siten sen ura jäi lyhyeksi. Alus saavutti täyden operaatiokyvyn 20. lokakuuta 1917, minkä vuoksi se ei osallistunut ainoankaan sodan suureen meritaisteluun. Alus suojasi 17. marraskuuta "SMS Moltken" ja II risteilijäosaston keveiden risteilijöiden kanssa Saksan rannikolla miinanraivaajia, jotka joutuivat Britannian kuninkaallisen laivaston "HMS Repulsen", "HMS Courageous'n" ja "HMS Glorious'n" yllättämiksi. Isku oli kuitenkin niin lyhyt, että suojausosasto ei kerennyt osallistua tapahtumiin. "Hindenburg" korvasi 23. marraskuuta "SMS Seydlitzin" I tiedusteluryhmän lippulaivana.
Sodan päätyttyä alus internoitiin Kuninkaallisen laivaston tukikohtaan Scapa Flow’ssa, jossa sen oma miehistö upotti sen myöhemmin Versailles’n rauhan epäedullisten ehtojen vuoksi. Alus nostettiin 22. heinäkuuta 1930 ja se romutettiin 1930-1932.


title: Anijärvi

text: Anijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Anijärvi

text: Järven pinta-ala on 11,3 hehtaaria ja sen pituus on 750 metriä ja leveys 300 metriä. Sillä on vain kaksi tulo-ojaa, joista toinen laskee viereiseltä Vaipparesuolta ja toinen pienestä lammesta, joka sijaitsee noin 50 metrin etäisyydellä rannasta. Järven luusuasta, järven lounaisrannalta, lähtee 950 metriä pitkä laskuoja Lamminjärveen.


title: Anijärvi

text: Järviallas on kaksiosainen. Osia erottaa pitkä soinen niemi, jonka kärjen eteen jää kapea salmi. Järven rantaviiva on 2,6 kilometriä pitkä ja rantametsiköt on pääosin moreeni- ja kalliopohjaista metsämaastoa. Rannat ovat soistunutta metsää tai avosuota. Rannat ovat rakentamattomia eikä sinne johda teitä.


title: Anijärvi

text: Anijärvi on luonnontilansa hyvin säilyttänyt metsäinen erämaajärvi.


title: Anijärvi

text: Vuonna 1826 Pavi Jacob Jacobsoson haki lupaa Anijärven järvenlaskuun ja hän sai siihen luvan 1827. Myöhemmin, vuonna 1846 rusthollari Thomas Thomasson ja kumppanit hakivat samanlaiseen hankkeeseen lupaa ja saivat sen vuonna 1848. Lupa järvenlaskuun annettiin vuonna 1853 ja järven lasku suoritettiin vuonna 1867. Kun vertaa vuoden 1847 pitäjänkartan ja 1856 Kalmbergin kartaston kartan rantaviivaa nykyisiin karttoihin, huomaa suuren eron. Järvi on nykyään kaksiosainen, kun se oli aikaisemmin yksiosainen. Samassa kartastossa järven nimi kirjoitettiin "Annijärvi". Ilmeisesti järvi kuivattiin kahdessa osassa tai vasta jälkimmäinen hanke tuotti tulosta.


title: Maholammi

text: Maholammi on Pirkanmaalla Sastamalassa sijaitseva lampi, joka kuuluu Kokemäenjoen vesistön Kokemäenjoen alueen Kuloveden alueeseen. Lampi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Maholammi

text: Lammen pinta-ala on 2,8 hehtaaria ja sen pituus on 300 metriä ja leveys 120 metriä. Järven luusua sijaitsee järven kaakkoisrannalla, josta saa alkuunsa 200 metriä pitkä laskuoja, joka päättyy metsään. Vedet valuvat kuitenkin alavalle maalle päättyen lopuksi Heinijärvenojaan.


title: Maholammi

text: Järven rantaviiva on 0,77 kilometriä pitkä ja ranta on pääosin moreeni- ja kalliopohjaista metsämaastoa. Rannat ovat rakentamattomia eikä sinne johda teitä.


title: Maholammi

text: Vuoden 1856 Kalmbergin kartastossa lammen nimi kirjoitettiin "Matojärvi".


title: Perkojärvi

text: Perkojärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Perkojärvi

text: Järven pinta-ala on 2,8 hehtaaria ja sen pituus on 280 metriä ja leveys 150 metriä. Järvellä ei ole tulo-ojia tai laskuojaa, sillä se sijaitsee keskellä ojittamatonta suota. Järven rantaviiva on 0,72 kilometriä pitkä ja ranta on puoliksi moreeni- ja kalliopohjaista metsämaastoa ja puoliksi metsäistä suota tai avosuota. Rannat ovat rakentamattomia eikä sinne johda teitä.


title: Ritarijärvi

text: Ritarijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Ritarijärvi

text: Järven pinta-ala on 1,1 hehtaaria ja sen pituus on 200 metriä ja leveys 100 metriä. Järvellä ei ole tulo-ojia eikä laskuojia, sillä se sijaitsee ojittamattoman suon keskellä. Järven rantaviiva on 0,45 kilometriä pitkä ja rannat ovat rakentamattomia.


title: Ritarijärvi

text: Sastamalan kaupunki perusti vuonna 2014 Ritajärven luonnonsuojelualueen, johon järven rantametsät kuuluvat.


title: Alinen Ritajärvi

text: Alinen Ritarvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Alinen Ritajärvi

text: Järven pinta-ala on 3,5 hehtaaria ja sen pituus on 850 metriä ja leveys 300 metriä. Järvellä on kaksi tulo-ojaa, joista toinen on lähisuon laskuoja ja toinen on Ylinen Ritajärven laskuoja. Sen luusua sijaitsee järven itärannalla, josta saa alkuunsa 200 metriä pitkä Heinijärveen laskeva Ritajärvenoja.


title: Alinen Ritajärvi

text: Järven rantaviiva on 1,2 kilometriä pitkä ja ranta on pääosin moreeni- ja kalliopohjaista metsämaastoa. Rantaan rajoittuu muutama metsäinen suo. Lähiympäristö on kivikkoista, mikä näkyy myös järven kivisyytenä. Järviallas jakaantuu kahteen osaan, joita niemien väliin jäävä salmi erottaa. Pohjoisosassa on järven ainoa saari. Rannoilla on kolme loma-asuntoa, joista yksi sijaitsee saaressa. Järvelle ei johda teitä ja sen eteläosan yli kulkee korkeajännitelinja.


title: Alinen Ritajärvi


title: Alberto Sordi

text: Alberto Sordi (15. kesäkuuta 1920 Rooma – 25. helmikuuta 2003 Rooma) oli italialainen näyttelijä ja elokuvaohjaaja. Yli 60 vuotta kestäneen uransa aikana hän esiintyi lähes 150 elokuvassa. Hän on yksi Italian suosituimmista koomikoista.


title: Alberto Sordi

text: Sordin elokuvaura alkoi vuonna 1937 ääninäyttelijänä ja pienten sivuosien esittäjänä. Toisen maailmansodan jälkeen hän työskenteli myös radiossa. Näyttelijän läpimurto tapahtui Federico Fellinin elokuvissa "Valkoinen sheikki" ("Lo sceicco bianco", 1952) ja "Vetelehtijät" ("I vitelloni", 1953), joita seurasivat muun muassa Stefano Vanzinan "Un americano a Roma" ja "Un giorno in pretura" (molemmat 1954). Vuonna 1954 Sordi tapasi käsikirjoittaja Rodolfo Sonegon, jonka kanssa hän myöhemmin työskenteli lähes kaikissa elokuvissaan.


title: Alberto Sordi

text: 1950- ja 1960-lukujen vaihteessa Sordi antoi kasvot italialaiselle komedialle muun muassa Mario Monicellin "Suuressa sodassa" ("La grande guerra", 1959), Luigi Comencinin "Sodan helvetissä" ("Tutti a casa", 1960) ja Dino Risin "Vaikeassa elämässä" ("Una vita difficile", 1961). Sordin ohjausdebyytti oli "Fumo di Londra" vuonna 1966. Uransa aikana hän sai useita Nastro d’argento ja David di Donatello -palkintoja sekä muita tunnustuksia.


title: Ylinen Ritajärvi

text: Ylinen Ritajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Ylinen Ritajärvi

text: Järven pinta-ala on 18,0 hehtaaria ja sen pituus on 800 metriä ja leveys 650 metriä. Järvelle laskee yksi suo-oja läheiseltä suolta. Sen luusua sijaitsee järven etelärannalla, josta saa alkuunsa lyhyt laskuoja Aliseen Ritajärveen.


title: Ylinen Ritajärvi

text: Järven rantaviiva on 2,8 kilometriä pitkä ja ranta on pääosin moreeni- ja kalliopohjaista metsämaastoa. Järvessä on yksi saari. Järven ympäri kiertää polku. Se on myös rakentamaton ja tietön järvi.


title: Ylinen Ritajärvi


title: Biro Jade

text: Nilson Machado dos Santos (tunnetaan paremmin nimellä Biro Jade; s. 24. tammikuuta 1973) on brasilialaissyntyinen azerbaidžanilainen futsalpelaaja. Hän edustaa Araz Naxçivania ja Azerbaidžanin futsalmaajoukkuetta, jossa hän on pelannut vuodesta 2005 asti. Pelipaikaltaan Biro Jade on fixo. Hän voitti yhdessä Saad Assisin, Javi Rodríguezin ja Joel Queirósin kanssa vuoden 2010 EM-kisojen maalikuninkuuden viidellä osumallaan. Noissa Unkarissa käydyissä kisoissa, jotka olivat myös Azerbaidžanin historian ensimmäiset EM-kilpailut, Azerbaidžan sijoittui neljänneksi.


title: Biro Jade

text: Biro Jade on pelannut Azerbaidžanin futsalmaajoukkueessa 345 peliä ja tehnyt niissä 55 osumaa. Hän on yksi monista maajoukkueen brasilialaistaustaisista pelaajista.


title: Valkeajärvi (Heinijärvi)

text: Valkeajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Valkeajärvi (Heinijärvi)

text: Järven pinta-ala on 9,0 hehtaaria ja sen pituus on 550 metriä ja leveys 350 metriä. Järvellä ei ole tulo- tai laskuojia. Järven rantaviiva on 1,5 kilometriä pitkä ja ranta on pääosin moreeni- ja kalliopohjaista metsämaastoa. Pohjoisrannalla on nuotiopaikka ja itärannalla on laavu. Järvi on muuten rakentamaton eikä sinne johda teitä.


title: Valkeajärvi (Heinijärvi)


title: Roosa Timonen

text: Roosa Timonen (s. 20. helmikuuta 1997 Tampere) on suomalainen tennispelaaja. Timonen edusti Suomea Fed Cupissa ensimmäisen kerran vuonna 2014.


title: Roosa Timonen

text: Timonen saavutti SM-hopeaa sisäkenttien kaksinpeliturnauksessa vuonna 2014.


title: Mattensprunganlage

text: Mattensprunganlage on kolmen hyppyrimäen muodostama mäkihyppystadion Ramsau am Dachsteinissa Steiermarkissa Itävallassa.


title: Mattensprunganlage

text: Mäkihyppystadion sijaitsee Dachstein-vuoriston juurella ja sen muodostavat W90-Schanze ja sen vasemmalla puolella olevat Minzelhofschanzen-hyppyrimäet.


title: Mattensprunganlage

text: W90-Schanze (K90 HS98) rakennettiin vuonna 1995 lähinnä vuoden 1999 hiihdon MM-kilpailuja varten. Ainoa miesten maailmancupin kilpailu siinä järjestettiin 11. tammikuuta 1998. Vuoden 1999 normaalimäen maailmanmestaruuden voitti Kazuyoshi Funaki, japanilaisten ottaessa kolmoisvoiton. W90-Schanzessa on järjestetty enimmäkseen yhdistetyn maailmancupin osakilpailuja.


title: Mattensprunganlage

text:
Mäkiennätyksen 101,0 metriä on hypännyt Daito Takahashi.
Naisten mäkiennätyksen 102,0 metriä on hypännyt Sara Takanashi.
Kesämäkiennätyksen 100,5 metriä on hypännyt Gregor Schlierenzauer.
Naisten kesämäkiennätyksen 96,0 metriä ovat hypänneet Jacqueline Seifriedsberger ja Daniela Iraschko-Stolz.


title: Pikkujärvi (Hornio)

text: Pikkujärvi on Pirkanmaalla Sastamalassa Horniossa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Pikkujärvi (Hornio)

text: Ovaalin muotoisen järven halkaisija on 70 metriä. Se sijaitsee metsäisen suon keskellä eikä sillä ole tulo- tai laskuojia. Järvi on rakentamaton, mutta se sijaitsee Heinoon ja Hornion yhdistävän tien läheisyydessä.


title: Paskolammi (Hornio)

text: Paskolammi on Pirkanmaalla Sastamalassa sijaitseva lampi, joka kuuluu Kokemäenjoen vesistön Kokemäenjoen alueen Kuloveden alueeseen. Lampi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Paskolammi (Hornio)

text: Lammen pituus on 160 metriä ja leveys 60 metriä. Siihen laskee kaksi tulo-ojaa ja sen luusua sijaitsee järven lounaisrannalla, josta saa alkuunsa 1,2 kilometriä pitkä laskuoja Hornionjärveen. Lammen ranta on pääosin moreeni- ja kalliopohjaista metsämaastoa. Rannat ovat rakentamattomia ja läheisestä loma-asunnosta johtaa lammelle polku.


title: Maksim Tsvetkov

text: Maksim Sergejevitš Tsvetkov (; s. 3. tammikuuta 1992 Babajevo) on venäläinen ampumahiihtäjä.


title: Maksim Tsvetkov

text: Tsvetkov debytoi ampumahiihdon maailmancupissa vuonna 2013 Holmenkollenilla ollen takaa-ajon 37:s. Hän saavutti ensimmäiset maailmancupin pisteensä muutamaa päivää myöhemmin niin ikään Holmenkollenilla ollen pikakilpailun kahdeksas. Ensimmäisen palkintosijansa Tsvetkov saavutti kaudella 2015–2016 oltuaan toinen Antholz-Anterselvan pikakilpailussa. Kaudella 2016–2017 hän oli toinen Östersundin takaa-ajokilpailussa. Ensimmäisen voittonsa hän saavutti Tjumenin yhteislähtökilpailussa kaudella 2017–2018.


title: Maksim Tsvetkov

text: Tsvetkov hiihti toisen osuuden kultaa voittaneessa Venäjän viestijoukkueessa Hochfilzenin MM-kilpailuissa 2017. Hän on viisinkertainen nuorten MM-kultamitalisti. Kaksi kultamitaleista on tullut pikakilpailusta, kaksi takaa-ajosta ja yksi viestistä. Hänellä on myös yksi nuorten MM-hopea sekä kolme pronssia. Vuonna 2014 Tsvetkov voitti EM-kultaa takaa-ajosta, hopeaa pikakilpailusta ja pronssia henkilökohtaiselta matkalta EM-kilpailuista Nové Město na Moravěsta.


title: Kaitajärvi (Hornio)

text: Kaitajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Kaitajärvi (Hornio)

text: Järven pinta-ala on 2,9 hehtaaria ja sen pituus on 350 metriä ja leveys 100 metriä. Järveen laskee kaksi suo-ojaa lähisuolta. Sen luusua sijaitsee järven etelärannalla, josta saa alkuunsa 1,7 kilometriä pitkä laskuoja Heinjärvenojaan.


title: Kaitajärvi (Hornio)

text: Järven rantaviiva on 0,77 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on neljä loma-asuntoa, joille johtaa tiet Horniosta.


title: Hanhijärvi (Hornio)

text: Hanhijärvi on Pirkanmaalla Sastamalassa Karkun Horniossa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Heinijärven valuma-alueesta, jonka laskujoki Heinijärvenoja laskee Lammentaustanlahdessa Rautaveteen Heinoossa.


title: Hanhijärvi (Hornio)

text: Järven pinta-ala on 4,8 hehtaaria ja sen pituus on 350 metriä ja leveys 150 metriä. Järveen laskee viisi ojaa, joista kolme läheiseltä ojitetulta Hanhisuolta. Sen luusua sijaitsee järven etelärannalla, josta saa alkuunsa 1,5 kilometriä pitkä laskuoja Heinijärvenojaan Hornionjärven yläpuolelle.


title: Hanhijärvi (Hornio)

text: Järven rantaviiva on 0,98 kilometriä pitkä ja ranta on pääosin moreeni- ja kalliopohjaista metsämaastoa. Rantaan on rakennettu kolme loma-asuntoa, joille johtaa metsätiet Horniosta.


title: Johannes Kühn

text: Johannes Kühn (s. 19. marraskuuta 1991 Passau) on saksalainen ampumahiihtäjä. Kühn edustaa seuratasolla WSV Reit im Winkliä.


title: Johannes Kühn

text: Kühn debytoi ampumahiihdon maailmancupissa joulukuussa 2012 ollen Pokljukan sprintissä 17:s. Hän saavutti näin ollen heti uransa ensimmäiset maailmancupin pisteensä. Kymmenen parhaan joukkoon hän sijoittui ensimmäisen kerran oltuaan kymmenes Hanty-Mansijskin sprintissä kaudella 2014–2015. Ensimmäisen palkintosijansa hän saavutti oltuaan toinen Pokljukan normaalimatkalla kaudella 2018–2019.


title: Johannes Kühn

text: Kühn on nelinkertainen nuorten sarjojen MM-kultamitalisti. Yksi kultamitaleista on tullut takaa-ajosta, yksi sprintistä ja kaksi viestistä. Hänellä on myös kaksi nuorten MM-hopeaa sprintistä ja takaa-ajosta. Vuonna 2012 Kühn voitti EM-kultaa viestistä Osbrliestä Slovakiasta.


title: Gennaro Righelli

text: Gennaro (Salvatore Gennaro) Righelli (12. joulukuuta 1885 Salerno – 6. tammikuuta 1949 Rooma) oli italialainen elokuvaohjaaja ja käsikirjoittaja.


title: Gennaro Righelli

text: Isänsä kanssa napolilaisteatterin näyttelijänä toiminut Righelli työskenteli vuodesta 1909 lähtien Cinesin käsikirjoittajana ja vuodesta 1911 ohjaajana. Hän ohjasi muun muassa napolilaiselle Vesuvio Filmille kolmisenkymmentä elokuvaa, joiden pääosia esitti usein hänen vaimonsa Maria Jacobini. Italian elokuvateollisuuden lamavuosina Righelli työskenteli ohjaajana Saksassa.


title: Gennaro Righelli

text: Stefano Pittaluga kutsui Righellin vuonna 1929 takaisin Cinesille, jossa hän ohjasi Italian ensimmäisen äänielokuvan "La canzone dell’amore" (”Rakkauden laulu”, 1930). Jatkossa hän teki useita melodraamoja ja komedioita, joissa esiintyivät muun muassa sisilialainen Angelo Musco sekä Anna Magnani. Righellin viimeinen elokuva oli "Il corriere del re" (”Kuninkaan sanansaattaja”) vuonna 1947. Hänen tyttärensä Lean pojat Luciano ja Sergio Martino ovat myös elokuvaohjaajia.


title: SMS Lützow

text: SMS Lützow oli Saksan keisarillisen laivaston Derfflinger-luokan taisteluristeilijä ensimmäisessä maailmansodassa.


title: SMS Lützow

text: Alus tilattiin Danzigista Schichaun telakalta osana vuosien 1912-1913 laivasto-ohjelmaa ja sen köli laskettiin toukokuussa 1912. Alus laskettiin vesille 29. marraskuuta 1913 ja se aloitti koeajot 8. elokuuta 1915 ja se otettiin palvelukseen maaliskuussa 1916.


title: SMS Lützow

text: Aluksen ensimmäinen varsinainen sodan ajan tehtävä oli Yarmouthin ja Lowestoftin rannikkokaupunkien tulittaminen 24.-25. huhtikuuta 1916. Se osallistui 31. toukokuuta Skagerrakin meritaisteluun, jossa siihen osui kahdeksan "HMS Invinciblen" ampumaa raskasta kranaattia. Osumista pääosa tuli keulaan aiheuttaen vuodon, joka lopulta aiheutti aluksen upottamisen. "Lützowin" ampumat kranaatit räjäyttivät "Invinciblen" ammusvaraston tuhoten aluksen miehistöineen.


title: SMS Lützow

text: Torpedoveneet "SMS G37", "SMS G38", "SMS G40" ja "SMS V45" pelastivat aluksen eloonjääneet, minkä jälkeen "G38" laukaisi alukseen kaksi torpedoa. Kaksi minuuttia myöhemmin alus oli uponnut. Taistelussa alus oli ampunut kaikkiaan 380 laukausta pääaseillaan ja noin 400 laukausta apuaseillaan sekä kaksi torpedoa. Alukseen oli osunut 24 kranaattia, jotka olivat surmanneet 115 miestä ja haavoittaneet viittäkymmentä.


title: Carolina Marín

text: Carolina María Marín Martín (s. 15. kesäkuuta 1993 Huelva) on espanjalainen sulkapalloilija ja olympiavoittaja. Marín voitti kaksinpelin olympiakultaa vuoden 2016 kesäolympialaisissa. Hän on 172 senttimetriä pitkä ja painaa 65 kilogrammaa.


title: Carolina Marín

text: Marín voitti vuonna 2014 maailmanmestaruuden Kööpenhaminassa naisten kaksinpelissä nuorimpana eurooppalaisena maailmanmestarina historiassa. Samana vuonna hän voitti myös kaksinpelin EM-kultaa Kazanissa Venäjällä, niin ikään nuorimpana mestarina historiassa. Vuonna 2015 Marín voitti toisen kaksinpelin MM-kultansa Jakartassa.


title: Carolina Marín

text: Marín kilpaili myös vuoden 2012 kesäolympialaisissa Lontoossa, jossa hän sijoittui sijalle 17. Hänellä on myös nuorten MM-pronssia vuodelta 2011 Taipeista, nuorten EM-kultaa vuodelta 2011 ja hopeaa vuodelta 2009 sekä alle 17-vuotiaiden EM-kultaa vuodelta 2009.


title: Carolina Marín

text: Marín edustaa sevillalaista IES La Orden de Sevillaa.


title: Emma Helistén

text: Emma-Sofia Helistén (s. 11. toukokuuta 1989) on suomalainen tennispelaaja. Helistén edusti Suomea Fed Cupissa ensimmäisen kerran vuonna 2007.


title: Cecilia Estlander

text: Cecilia Estlander (s. 26. helmikuuta 1992) on suomalainen tennispelaaja. Estlander edusti Suomea Fed Cupissa ensimmäisen kerran vuonna 2009.


title: Kirjokäyränokka

text: Kirjokäyränokka ("Drepanornis bruijnii") on paratiisilintujen heimoon kuuluva varpuslintu.


title: Kirjokäyränokka

text: Kirjokäyränokkaa tavataan Uuden-Guinean saaren pohjoisosissa Indonesiassa ja Papua-Uudessa-Guineassa. Lajin populaation uskotaan olevan melko pieni, ja sen arvellaan olevan vähenemässä elinympäristöjen tuhoutumisen vuoksi. Laji on luokiteltu silmälläpidettäväksi.


title: Tommy Sugiarto

text: Tommy Sugiarto (s. 31. toukokuuta 1988 Jakarta) on indonesialainen sulkapalloilija. Sugiarto on 175 senttimetriä pitkä, painaa 70 kilogrammaa ja on oikeakätinen. Sugiarton isä Icuk Sugiarto on uransa jo päättänyt sulkapalloilija ja maailmanmestari.


title: Tommy Sugiarto

text: Sugiarton suurin saavutus on MM-pronssi Kööpenhaminasta vuodelta 2014. Tuolloin hän jakoi kolmannen sijan Tanskan Viktor Axelsenin kanssa. Sugiarto on korkeimmillaan ollut BWF:n rankingissa sijalla 3 huhtikuussa 2014. Joulukuussa 2014 hän on sijalla 8. Vuonna 2006 Sugiarto voitti nuorten MM-hopeaa Incheonista. Hän on saavuttanut urallaan kuusi turnausvoittoa.


title: Kaljujousipyrstö

text: Kaljujousipyrstö ("Cicinnurus respublica") on paratiisilintujen heimoon kuuluva varpuslintu.


title: Kaljujousipyrstö

text: Kaljujousipyrstöä tavataan vain Indonesiaan kuuluvilla Waigeon ja Batantan saarilla. Lajin populaatio on todennäköisesti melko pieni, ja sen arvellaan olevan vähenemässä elinympäristöjen tuhoutumisen vuoksi. Laji on luokiteltu silmälläpidettäväksi.


title: Oona Orpana

text: Oona Orpana (s. 21. tammikuuta 2001 Hamina) on suomalainen tennisammattilainen. Hän edustaa seuratasolla HVS-Tennistä. Parhaimmillaan Orpana on sijoittunut junioreiden maailmanlistalla sijalle 41 helmikuussa 2018. Hän edusti Suomea Fed Cupissa ensimmäisen kerran vuonna 2015.


title: Oona Orpana

text: Vuonna 2014 Orpana voitti aikuisten SM-hopeaa ulkokenttien kaksinpelissä. Orpana hävisi Emma Laineelle finaalissa 6–1, 6–2. Saman vuoden sisäkenttien SM-kisassa hän selvisi semifinaaliin, jossa tuleva mestari Piia Suomalainen oli vahvempi luvuin 6–4, 6–3. Kesällä 2016 Orpana voitti ulkokenttien Suomen mestaruuden päihitettyään loppuottelussa Johanna Hyödyn. Ensimmäisen naisten ITF-tason otteluvoittonsa Orpana saavutti 27. heinäkuuta 2016 Savitaipaleen 10 000 Yhdysvaltain dollarin turnauksessa vastustajana olleen Rosalie van Der Hoekin (WTA 1259) luovutettua Orpanan johtaessa avauserää 5–0. Joulukuussa 2016 Orpana voitti myös sisäkenttien Suomen mestaruuden, pähittäen loppuottelussa Milka-Emilia Pasasen.


title: Oona Orpana

text:
Heinäkuussa Orpana pelasi Wimbledonin tyttöjen pääsarjassa sekä kaksin- että nelinpelissä. Molemmissa hän hävisi avauskierroksella. Orpana saavutti ensimmäisen aikuisten ITF-tason finaalipaikan lokakuussa 2017 Nonthaburin 15 000 dollarin arvoisen turnauksen nelinpelissä, jossa hänen parinaan oli Maltan Elaine Genovese. Thaimaalaispari Nudnida Luangnam/Varunya Wongteanchai voitti loppuottelun suoraan kahdessa erässä.
Vuonna 2018 Orpana pelasi Australian avointen tyttöjen pääsarjassa sekä kaksin- että nelinpelissä. Molemmissa hän hävisi avauskierroksella. Toukokuussa hänet valittiin kansainvälisen tennisliiton nuorten pelaajien kehitysohjelmaan. Hänen oli tarkoitus osallistua myös kesäkuussa pelattavissa Ranskan avoimissa junioriturnaukseen, mutta joutui jäämään pois loukkaantumisen vuoksi. Helmikuussa tapahtuneen loukkaantumisensa jälkeen hän pelasi ensimmäisen ammattilaisturnauksensa Tampereella heinäkuussa 2018 selviten ITF-turnauksen kaksinpelissä välieriin. Siellä hän hävisi maailmanlistan sijalla 598 olleelle serbialaiselle. Orpana pelasi turnauksessa osittain vielä loukkaantuneena. Kausi 2018 on hänen viimeinen juniorikautensa. Syyskuussa 2018 Orpana eteni parinsa Alise Cerneckan kanssa Antalyan 15 000 dollarin arvoisen ITF-turnauksen nelinpelifinaaliin. Seuraavalla viikolla pelatussa toisessa samanarvoisessa Antalyan turnauksessa Orpana ja Cernecka voittivat nelinpelin ja Orpana voitti myös kaksinpeliturnauksen saavuttaen ensimmäiset turnausvoittonsa ammattilaistasolla.


title: Rubiinijousipyrstö

text: Rubiinijouspyrstö ("Cicinnurus regius") on paratiisilintujen heimoon kuuluva varpuslintu.


title: Rubiinijousipyrstö

text: Rubiinijousipyrstöä tavataan Indonesiassa ja Papua-Uudessa-Guineassa. Lajin on raportoitu olevan yleinen, ja sen kanta on vakaa. Se on luokiteltu elinvoimaiseksi.


title: Pummerer-toisiintuminen

text: Pummerer-toisiintuminen on toisiintumisreaktio, jossa sulfoksidit toisiintuvat elektrofiilien vaikutuksesta α-substituoiduiksi tioeetterijohdannaiseksi esimerkiksi etikkahappoanhydridin vaikutuksesta muodostuu α-asetoksitioeetteri. Pummerer-toisiintuminen on nimetty kehittäjänsä itävaltalaisen kemistin Rudolf Pummererin mukaan ja Pummerer raportoi reaktion ensimmäisen kerran vuonna 1910.


title: Pummerer-toisiintuminen

text: Pummerer-toisiintumisissa edellytetään, että toisiintuvassa sulfoksidissa on α-asemassa rikkiatomiin nähden sijaitsevaan hiiliatomiin sitoutunut vähintään yksi vetyatomi. Elektrofiilina reaktiossa käytetään tyypillisesti etikkahappoanhydridiä, trifluorietikkahappoanhydridiä, happoklorideja tionyylikloridia tai vetykloridia. Pummerer-toisiintumisen ensimmäisessä vaiheessa sulfoksidi reagoi elektrofiilin kanssa muodostaen sulfoniumkationin. Tästä kationista eliminoituu rikkiin sitoutuneesta hiilestä protoni ja muodostuu tioniumkationi. Tämä sulfeniumkationi on elektrofiilinen ja reagoi nukleofiilin kanssa additioreaktiolla. Mikäli alkuperäisenä elektrofiilinä käytetään etikkahappoanhydridijohdannaista muodostuu α-asetoksitioeetteri ja mikäli elektrofiilina käytetään suolahappoa tai tionyylikloridia muodostuu α-klooritioeetteri. Muodostuva tuote voidaan hydrolysoida aldehydiksi.


title: Pummerer-toisiintuminen

text: Pummerer-reaktio on enantioselektiivinen ja kiraalisista sulfoksideista muodostuu tietty enantiomeeri hyvällä enantioylimäärällä.


title: Molukkienparatiisilintu

text: Molukkienparatiisilintu ("Semioptera wallacii") on paratiisilintujen heimoon kuuluva varpuslintu.


title: Molukkienparatiisilintu

text: Molukkienparatiisilintua tavataan Indonesiassa Pohjois-Molukeilla. Laji on luokiteltu elinvoimaiseksi, vaikka sen elinympäristöä uhkaavat metsänhakkuut.


title: Carlo Rustichelli

text: Carlo Rustichelli (24. joulukuuta 1916 Carpi – 13. marraskuuta 2004 Rooma) oli italialainen muusikko ja säveltäjä. Hän sävelsi musiikin yli 250 elokuvaan.


title: Carlo Rustichelli

text: Rustichelli opiskeli pianonsoittoa Bolognassa ja säveltämistä Santa Cecilian akatemiassa Roomassa. 1930- ja 1940-luvuilla hän teki etupäässä teatteri- ja oopperamusiikkia. Rustichellin ensimmäinen elokuva oli Mario Bonnardin "Papà per una notte" (1939), mutta laajempaa mainetta hän saavutti musiikillaan Pietro Germin elokuvaan "Tappava suudelma" ("Gioventù perduta", 1947). Rustichelli teki musiikkia mitä erilaisimpia lajityyppejä edustaviin elokuviin. Hän sai Nastro d’argento -palkinnon sävellyksistään Germin "Variksenpelättimeen" ("L’uomo di paglia", 1958) ja Mario Monicellin elokuvaan "L’armata Brancaleone" (1966).


title: Pentaphylacaceae

text: Pentaphylacaceae on runsaat 300 lajia käsittävä kasviheimo, joka kuuluu koppisiemenisten Ericales-lahkoon. Lahkon tunnetuin heimo on kanervakasvit (Ericaceae).


title: Pentaphylacaceae

text: Heimon kasvit ovat pensaita tai puita, joihin kerääntyy alumiinia. Lehtiasento on usein kaksirivinen, ja lehdet ovat tavallisesti sahalaitaisia. Kukat sijaitsevat yksittäin surkastuneitten lehtien hangoissa ja ovat keskikokoisia tai pienehköjä. Heteitä on paljon, palhot ovat lyhyitä ja ponnet pitkiä. Verhiön suojaama hedelmä on usein marja. Siemenessä on käyrä alkio.


title: Pentaphylacaceae

text: Heimo kasvaa tropiikissa ja subtropiikissa, Afrikassa niitä on suhteellisen vähän.


title: Pentaphylacaceae

text: Heimossa on 12 sukua ja 337 lajia, tribuksia kolme.


title: Pentaphylacaceae

text: Tribuksessa on vain yksi laji (Pentaphylax euryoides), joka kasvaa siellä täällä Etelä-Kiinasta Sumatraan ulottuvalla alueella. Sen silmut ovat suomuisia ja lehdet ehytlaitaisia. Kukassa on viisi leveäpalhoista hedettä. Yhdislehtinen sikiäin muodostuu viidestä emilehdestä, joissa kussakin on kaksi siemenaihetta kärki-istukassa. Hedelmä on avautuva ja sisältää litteitä siemeniä.


title: Pentaphylacaceae

text: Sukuja on kaksi ja niissä yhteensä 103 lajia, joista 100 kuuluu sukuun "Ternstroemia". Tribuksen lajit kasvavat tropiikissa, erityisesti Kaakkois-Aasiassa saaristoineen ja trooppisessa Amerikassa. Lehdet ovat valekiehkuroissa, ja lavassa on usein mustia pilkkuja; laidat ovat ehyet tai nyhäiset. Sekä verho-, terä- että hedekimput sijaitsevat kohdakkain, ja palhot ovat ponsia lyhyemmät. Kahdesta tai kolmesta emilehdestä muodostunut sikiäin on tavallisesti kehänpäällinen ja kärki-istukallisia siemenaiheita siinä on paljon. Hedelmä avautuu epäsäännöllisesti ja on muutamasiemeninen.


title: Pentaphylacaceae

text: Tribus käsittää yhdeksän sukua ja 233 lajia Kaakkois-Aasiassa saaristoineen, Havaijilla, Keski- ja Etelä-Amerikassa, Länsi- ja Itä-Afrikassa sekä Kanariansaarilla. Kasvien lehdet ovat hajallaan versossa tavallisesti kahdessa rivissä, joskus kierteisesti. Lapa on ehyt- tai sahalaitainen. Kukat ovat kaksi- tai yksineuvoisia, jolloin kasvit ovat kaksikotisia. Kukat voivat sijaita ryhmissä. Heteitä on jopa 60 yhtenä kiehkurana. Sikiäin, joka koostuu tavallisesti kolmesta yhteen kasvaneesta emilehdestä, on tavallisesti kehänpäällinen ja sisältää usein runsaasti siemenaiheita. Hedelmä on tavallisesti marja, harvoin luumarja, ja ruskeita tai mustia siemeniä on tavallisesti paljon. Runsaiten on lajeja suvuissa "Adinandra" (80), "Eurya" (75) ja "Freziera" (57).


title: Pentaphylacaceae

text: Pentaphylacaceae-heimoon kuuluvia sukuja ovat:


title: Tasapainopolitiikka

text: Tasapainopolitiikka () on erityisesti vähemmistöhallituksiin liittyvä käsite. Tasapainopolitiikkaa käyttävä hallitus hankkii tilapäisin sopimuksin tärkeisiin parlamenttiäänestyksiin enemmistön tasapainoilemalla muiden puolueiden kanssa. Tätä taktiikkaa käytti tuloksekkaasti Ruotsin pääministeri Carl Gustaf Ekman 1920- ja 1930-luvulla. Tasapainopolitiikalla voidaan tarkoittaa myös Wienin kongressissa vuonna 1815 syntynyttä ruhtinas Klemens von Metternichin luomaa Euroopan suurvaltojen voimatasapainoa. Tästä käytetään myös nimeä "tasapainoperiaate".


title: Tasapainopolitiikka

text: Ekman toimi Ruotsin pääministerinä vuosina 1926–1928 ja 1930–1932. Hänen tasapainopolitiikkansa mukaisesti hallitus liittoutui vuoroin oikeiston, vuoroin vasemmiston kanssa. Taktiikan avulla Ekman piti hallituksen pystyssä, vaikka sen parlamentaarinen pohja oli huomattavan kapea. Hallituspuolueilla oli toisessa kamarissa vain 20–50 paikkaa yli 300:sta. Myöhempi Ruotsin pääministeri Ola Ullsten 1978–1979 käytti tasapainopolitiikkaa opposition porvaripuolueita ja sosaalidemokraatteja vastaan erityisesti energiapolitiikassa.


title: Tasapainopolitiikka

text: Tasapainopolitiikan huono puoli on, että sitä käyttävä puolue saa voimakkaamman aseman kuin mihin sen vaalikannatus oikeuttaisi. Sen estämiseksi voivat suuret puolueet muodostaa koalitiohallituksia.


title: Ruumis (Buffy, vampyyrintappaja)

text: Ruumis () on yhdysvaltalaisen draamasarjan "Buffy, vampyyrintappajan" (1997–2003) viidennen tuotantokauden 16. jakso. Sen on käsikirjoittanut ja ohjannut sarjan luoja Joss Whedon. Jakson ensiesitys oli Yhdysvalloissa The WB -televisiokanavalla 27. helmikuuta 2001. Sarja kertoo Buffy Summersista, mystisten voimien valitsemasta teinistä, joka taistelee vampyyreitä, demoneja ja muita pahuuksia vastaan kuvitteellisessa Sunnydalen kaupungissa. Hänen läheinen ystäväjoukkonsa, jota kutsutaan lempinimellä ”Scooby Gang”, tukee häntä kamppailuissa. ”Ruumiissa” Buffy on voimaton löydettyään elottoman äitinsä, joka on kuollut aivovaltimon pullistumaan.


title: Ruumis (Buffy, vampyyrintappaja)

text: Vaikka Buffy ja hänen ystävänsä kohtaavat kuolemaa viikoittain, tässä jaksossa he ovat sekaisin Buffyn ja hänen siskonsa Dawnin äidin Joyce Summersin luonnollisesta kuolemasta. Heidän on vaikea ymmärtää, mitä tämä menetys merkitsee kullekin joukon jäsenelle ja koko joukolle. Buffyn tulee kohdata elämänsä ja Tappajan velvollisuutensa ilman äitinsä tukea ja lohtua.


title: Ruumis (Buffy, vampyyrintappaja)

text: Jaksosta puuttui kokonaan musiikki ja sekavia tehosteita käytettiin ilmaisemaan poissaolon tunnetta ja menetystä, jotka liittyvät läheisen kuolemaan. Aikaisemmin sarja oli käyttänyt hirviöitä ja demoneja vertauskuvina, mutta ”Ruumiissa” kuolemaa ja surua kuvataan poikkeuksellisen realistisesti. Tämän vuoksi monet arvostelijat ovat kuvanneet ”Ruumista” yhdeksi parhaista televisiojaksoista kautta aikojen.


title: Ruumis (Buffy, vampyyrintappaja)

text: Buffya (Sarah Michelle Gellar) avustavat hänen läheisimmät ystävänsä, jota joukkoa kutsutaan nimellä ”Scooby Gang”. Siihen kuuluvat Xander Harris (Nicholas Brendon), jonka tärkein vahvuus on hänen omistautuneisuutensa Buffya kohtaan, ja Willow Rosenberg (Alyson Hannigan), jonka noituusharrastus kasvattaa häntä vähä vähältä voimakkaammaksi. Heidän ohjaajanaan on Rupert Giles (Anthony Stewart Head), Buffyn ”Valvoja”, ja heidän joukkoonsa liittyy Xanderin tyttöystävä Anya Jenkins (Emma Caulfield), joka on voimansa menettänyt kostodemoni. Anyalla on vaikeuksia ihmisten kanssa kommunikoinnissa, ja hänen puheensa onkin usein töksäyttelevää. Neljännellä kaudella Willow alkoi seurustella Tara Maclayn (Amber Benson) kanssa, joka on myös noita.


title: Ruumis (Buffy, vampyyrintappaja)

text: "Buffyn" jokaisella kaudella on jaksoja yhdistävä yleinen teema. Roz Kaveneyn mukaan viidennen kauden teema on perhe ja yhteenkuuluvuus. Buffyn äiti Joyce (Kristine Sutherland) alkaa kärsiä päänsäryistä kauden alussa ja joutuu sairaalaan lyyhistyttyään kerran lattialle. Häneltä poistetaan aivokasvain, ja hän toipuu operaatiosta hyvin. Aiemmassa jaksossa hän sai eräältä kosijalta kukkia, jotka Buffy löysi jakson lopussa. Viides kausi esittelee myös Dawnin (Michelle Trachtenberg), Buffyn 14-vuotiaan siskon. Jokaisella kaudella on niin sanottu päävastustaja, joka viidennellä kaudella on voimakas jumalatar Glory.


title: Ruumis (Buffy, vampyyrintappaja)

text: Buffy saapuu kotiin ja näkee Joycen kosijan lähettämät kukat. Hän huikkaa äidilleen, muttei kuule vastausta. Buffy näkee Joycen, joka makaa elottomana sohvalla. Tämän jälkeen alkavat alkutekstit ja katsojille näytetään takauma, jossa ”Scoobiet” ovat jouluaterialla. Joyce ja Buffy keskustelevat piirakasta, joka tippuu lattialle. Kohtaus katkeaa, ja Buffy nähdään olohuoneessa ravistelemassa Joycea. Hän soittaa ambulanssin ja yrittää turhaan elvyttää äitiään. Buffy soittaa Gilesille. Ensihoitajat onnistuvat elvyttämään Joycen ja julistavat tapahtuneen ihmeeksi. Joyce, Buffy ja Dawn iloitsevat sairaalassa. Kohtaus napsahtaa takaisin olohuoneeseen, missä ensihoitajat kertovat Buffylle hänen äitinsä kuolleen. He lähtevät Buffyn toivottaen heille onnea. Buffy menee eteisen käytävälle ja oksentaa. Giles saapuu ja Buffy kertoo, ettei ruumista saa siirtää, ja järkyttyy sanavalinnastaan.


title: Ruumis (Buffy, vampyyrintappaja)

text: Dawn itkee koulun vessassa ja on pahoilla mielin, koska eräs tyttö on kutsunut häntä kummajaiseksi. Kuvataiteen tunnilla hän puhuu erään pojan kanssa ihmisten hankaluudesta ja sen ymmärtämisestä. Buffy tulee paikalle ja vie Dawnin luokasta käytävälle. Muu luokka seuraa luokan ikkunoista, kun Buffy kertoo hänelle, että Joyce on menehtynyt. Loput keskustelusta on vaimennettu. Dawn sortuu nyyhkien lattialle.


title: Ruumis (Buffy, vampyyrintappaja)

text: Willow’n asuntolahuoneessa Tara yrittää auttaa Willow’ta etsimään sopivaa paitaa. Xander tulee Anyan kanssa paikalle ja pysäköi autonsa virheellisesti. Willow on poissa tolaltaan ja hylkää jokaisen paidan eikä tiedä, miten näyttäytyä Buffyn ja Dawnin edessä. Hän kysyy, miksi kaikki hänen vaatteensa ovat tyhmiä ja miksi hän on lapsellinen, ja itkee, kunnes Tara suutelee ja rauhoittelee häntä. Anya kysyy Xanderiltä, mitä hänen tulisi tehdä; Xander ei osaa vastata. Willow vaihtaa paitaansa taas, ja Xander ilmaisee halunsa etsiä Gloryn käsiinsä ja vaatia oikeutta. Sitten hän valittaa Joycen huolimattomista lääkäreistä. Anya kysyy, näkevätkö he ruumiin ja aiotaanko ruumis leikata auki, johon Willow vastaa kiukkuisesti. Anya sanoo itkuisena, ettei ymmärrä, miten tulisi käyttäytyä ja miksei Joyce voi palata ruumiiseensa. Kykenemättömänä ymmärtämään ihmisten kuolemaa hän toteaa, että se kaikki on ”typerää ja kuolevaista” ja että kukaan ei kerro hänelle miksi asiat tapahtuvat. Xander lyö nyrkkinsä seinän läpi, mikä saa sen vuotamaan verta, mutta saa hänen olonsa tuntumaan oudosti paremmalta. Nelikon lähtiessä tapaamaan Buffya sairaalaan Xander saa pysäköintisakon.


title: Ruumis (Buffy, vampyyrintappaja)

text: Odotushuoneessa ruumishuoneen ulkopuolella lääkäri kertoo Buffylle Joycen kuolleen valtimonpullistumaan yhtäkkisesti ja kivuttomasti. Jäätyään Buffyn kanssa kahden kesken Tara kertoo oman äitinsä kuolleen, kun hän oli 17-vuotias. Dawn menee yksin ruumishuoneelle katsomaan Joycen ruumista. Hänen siellä ollessaan yksi vampyyriksi muuttunut ruumis nousee jaloilleen. Buffy lähtee etsimään Dawnia, koska hän ei ole palannut, ja löytää hänet ruumishuoneelta vampyyri kimpussaan. Buffy tappelee vampyyrin kanssa ja lopulta tappaa sen. Samalla lakana liukuu pois Joycen kasvoilta. Katsoessaan äitiään Dawn kysyy, minne tämä meni ja kurkottaa koskettaakseen tämän poskea.


title: Ruumis (Buffy, vampyyrintappaja)

text: "Buffyn" alusta lähtien käsikirjoittaja Joss Whedon vakuutti, ettei sarja sisältäisi vakavia yhteiskunnallisia asioita käsitteleviä jaksoja, kuten sen aikaisissa televisiosarjoissa oli tapana. Esimerkiksi sarjat "Beverly Hills 90210" ja "Viiden juttu" sisälsivät jaksoja, joissa sarjan henkilöt käsittelivät milloin AIDSia, alkoholismia tai huumeiden käyttöä, ja kaikki ongelmat ratkesivat kyseisen jakson loppuun mennessä. Whedon ei ollut kiinnostunut ”Ruumiissa” elämänmyönteisen opetuksen antamisesta. Hän halusi pikemminkin kuvata läheisen kuolemaan liittyvää yksinäisyyttä ja ikävää. Hän ei halunnut ratkaista suuria kysymyksiä kuolemasta, vaan tarkastella prosessia, jossa henkilöstä tulee pelkkä ruumis. Whedonin äiti oli kuollut aivoaneurysmaan, ja Whedon muisteli omaa kokemustaan tästä kirjoittaessaan jaksoa.


title: Ruumis (Buffy, vampyyrintappaja)

text: Jaksossa tehtiin monista pienistä yksityiskohdista merkittäviä. Buffy vetää esimerkiksi Joycen hametta alemmas säilyttääkseen hänen arvokkuutensa ja kamera keskittyy tuulikellojen kilkkeeseen Buffy oksentaessa. Siinä ei ole ollenkaan kohtauksen aloittavaa yleiskuvaa talosta, koska haluttiin korostaa Buffyn eristäytyneisyyttä. ”Ruumiin” alkukohtaus oli edellisen jakson viimeinen kohtaus, ja lisäksi ”Ruumis” on koko sarjan ainoa jakso, jonka alussa ei kerrota, mitä sarjassa oli aiemmin tapahtunut. Kohtausta, jossa sarjan henkilöt ovat jouluaterialla, käytettiin esittämään kontrastia jakson karulle todellisuudelle. Sitä käytettiin myös siksi, etteivät jakson alkutekstit sekoittuisi kohtaukseen, jossa Buffy yrittää elvyttää äitiään.


title: Ruumis (Buffy, vampyyrintappaja)

text: Jakso esitetään neljänä näytöksenä, joista jokainen alkaa lähikuvalla Joycen kalpeista kasvoista. Ensimmäisen näytöksen, missä Buffy löytää äitinsä, kuvaaminen oli Buffya esittävän Gellarin mielestä vaikeaa. Whedon kuvasi kohtauksen pitkänä ottona noin seitsemän kertaa. Loput näytöksen kohtauksista kuvattiin jaksoittain. Ensimmäisen näytöksen lopussa Giles saapuu ja yrittää myös elvyttää Joycea, jolloin Buffy huutaa: ”Emme saa koskea ruumiiseen!” Sekä Gellar että Trachtenberg (Dawn) ovat yksinhuoltajaäitien kasvattamia. Gellar kertoi kysyttäessä, miltä tuntui näytellä kohtauksessa, joka oli hyvin todentuntuinen ja lähellä häntä, että ”yritin erottaa sen [todesta] parhaani mukaan, mutta samalla se toi sen erityisen kerroksen”. Kohtaus aloitettiin alusta heti kun se päättyi, mitä Whedon myöhemmin katui, koska Gellar joutui kestämään niin suurta vaihteluväliä tunteiden välillä.


title: Ruumis (Buffy, vampyyrintappaja)

text: Kristine Sutherlandille (Joyce) ilmotettiin kolmannen kauden aikana, että hänen hahmonsa kirjoitettaisiin ulos sarjasta. Hän hyväksyi asian, sillä hän aikoi viettää aikaa Euroopassa, eikä häntä siksi nähdä monessakaan neljännen kauden jaksossa. Hän kertoi, että ilmapiiri kuvauspaikalla oli outo ja kireä, koska hän oli esiintynyt sarjassa vakinaisena hahmona, mutta nyt hän esitti ruumista. Hän piti roolia vaikeana näytellä, koska hän joutui käyttämään kalpeaa meikkiä ja makaamaan ruumishuoneella muiden ruumiiden kanssa. Sutherland joutui makaamaan aloillaan silmät auki monta tuntia kahdeksan päivää kestäneiden kuvausten ajan.


title: Ruumis (Buffy, vampyyrintappaja)

text: Whedonille kaikkein haastavinta oli kuvata kohtaus, missä Willow on kauhuissaan asuntolahuoneessaan. Willow’n pakkomielle pukeutumisen suhteen tuli Whedonin omasta kokemuksesta, kun hän ei tiennyt, minkä solmion laittaisi ystävänsä hautajaisiin. Hän kehui Alyson Hanniganin näyttelyä sanoen, että hän kykeni olemaan yhtä tunteellinen jokaisen oton aikana ja että hän sai Whedonin ja muun työryhmän itkemään joka kerralla.


title: Ruumis (Buffy, vampyyrintappaja)

text: Whedon syventää Willow’n ja Taran suhdetta ”Ruumiissa”. Ennen tätä jaksoa pari oli pitänyt toisiaan kädestä ja tanssinut yhdessä, mutta he eivät olleet suudelleet. 1990-luvulla esitettiin televisiojaksoja, jossa nainen suutelee toista naista, mutta heidän suhteeseensa ei paneuduta sen enempää. Whedonin tarkoitus oli antaa huomiota Willow’n ja Taran kiintymykselle ilman, että se olisi jakson pääasiallinen teema. Televisiokanavan johto vastusti ajatusta, mutta Whedon ilmoitti heille, että Willow’n ja Taran välinen suudelma ”ei ole neuvoteltavissa”. Whedonin mukaan kanavan johtajat olivat huolissaan homoparien määrästä kanavallaan. Whedon väitti, että suudelma oli ”hahmojen luonteen mukainen”, ja sanoi, että lopettaisi sarjan teon, jos kanava kieltäisi sen. Tämä oli ainoa kerta sarjan aikana, kun hän uhkasi tehdä niin.


title: Ruumis (Buffy, vampyyrintappaja)

text: Nikki Stafford kertoo tutkimuksessaan, että Buffyn, Dawnin, Xanderin, Willow'n, Anyan ja Taran reaktiot kuvaavat Elisabeth Kübler-Rossin kuvaamaa surun viittä vaihetta. Joss Whedon mainitsi DVD-kommenttiraidalla olleensa yllättynyt niiden katsojien reaktioista, jotka kirjoittivat sanoen, että jakso auttoi heitä hyväksymään läheisen kuoleman, vaikka he eivät olleet tunnustaneet sitä kuukausiin tai vuosiin. Joycen kuolema oli sarjan ensimmäinen luonnollisista syistä johtuva kuolema.


title: Ruumis (Buffy, vampyyrintappaja)

text: Kirjassa "The Psychology of Joss Whedon" kaksi psykologia katsovat Buffyn voiman lähtevän paitsi Gilesin ohjauksesta myös hänen äidistään. Joycen oli vaikea hyväksyä niitä velvollisuuksia, joita hänen tyttärellään oli Tappajana. Joyce oli silti aina huomaavainen ja saatavilla, kun Buffyn itseluottamus oli kovilla. Joycen ja Gilesin omistautuneisuus Buffya kohtaan ”antoi hänelle itsevarmuutta käyttää täysiä voimiaan.” Joyce toimi äidillisenä hahmona kaikille Buffyn ystäville, joiden kotielämä oli usein epävakaata, mikä tekee hänen kuolemastaan sitäkin liikuttavampaa heille kaikille. Willow mainitsee omat vanhempansa muutaman kerran sarjassa, mutta hänen isäänsä ei koskaan nähdä. Hänen äitinsä nähdään vain kerran, jaksossa ”Sunnydalen noidat” (); ensin tutkijana, joka on niin omistautunut työhönsä, ettei ehdi keskustella Willow’n kanssa, ja sitten loitsun alaisena, kun tämä yrittää polttaa oman tyttärensä roviolla. Xander kuvailee vanhempiensa olevan alkoholisteja, jotka kohtelevat häntä kaltoin. Jopa Anya on Joycen kuoleman myötä menettänyt jonkun jota hän ihailee ja johon hän luottaa. Myös Giles suree ystäväänsä Joycea, eräässä jaksossa he joutuvat loitsun alaiseksi, joka teki heistä rakastavaisia. Kirjassa "Sex and the Slayer", Lorna Jowett kirjoittaa, että Joyce edustaa vakautta ja normaaliutta. Scoobeille hänen kuolemansa tuhoaa sen harhakäsityksen, että vaikeudet eivät kuulu tavalliseen elämään. Normaalielämä on yhtä haastavaa kuin yliluonnollisten voimien kohtaaminen.


title: Ruumis (Buffy, vampyyrintappaja)

text: Löydettyään äitinsä ruumiin Buffy ensin kiistää näkemänsä ja jopa kuvittelee vaihtoehtoisen todellisuuden, missä Joyce on kunnossa. Whedon on sanonut, että nämä pienet unijaksot olivat kuin dokumentteja; henkilöt, jotka löytävät läheisensä kuolleen kuvittelevat erilaisen, paremman lopputuloksen, ja luovat kuvitelmia, jotka aiheuttavat paljon enemmän kipua sitten kun heidän pitää palata takaisin todellisuuteen. Myöhemmin sairaalassa Buffy kuvittelee mitä olisi voinut tehdä pelastaakseen Joycen, vaikkakin lääkäri kertoo, että mitään ei olisi ollut tehtävissä. Willow ja Xander ilmaisevat suuttumusta ja avuttomuutta. Anya, jolle kuolevaisuus ja ihmissuhteet ovat uusia asioita, on lapsenkaltainen viattomine kysymyksineen. Xanderin kiukku ja Anyan hämmennys antavat Willow'lle mahdollisuuden huolehtia heistä. Dawn kiistää kaiken eikä kykene ymmärtämään, että hänen äitinsä on poissa. Samassa tilanteessa aiemmin ollut Tara edustaa hyväksymisvaihetta ja rauhoitelee muita. Loppua kohden Buffykin alkaa hyväksymään tapahtunutta, kun hän kertoo Dawnille, että ruumishuoneella makaava ruumis ei ole heidän äitinsä; Joyce on poissa.


title: Ruumis (Buffy, vampyyrintappaja)

text: Jaksossa korostuu myös toinen kauden teemoista: Buffyn reaktio voimiin joita vastaan hän ei voi taistella. Hän kohtaa useita kertoja häntä paljon voimakkaamman jumalatar Gloryn, mutta Joycen kuolema tekee hänen olonsa avuttomaksi. Joyce ei kuole minkään pahanhengen tekojen kautta; hän vain kuolee eikä Buffy osaa käsittää tilanteen suuruutta. Järkyttyneenä Buffy vetäytyy lapsenomaiseen hämmentyneeseen tilaan, kutsuen äitiään, joka ei vastaa: ”Mom? ... Mom? ... Mommy?” Emma Caulfieldia ohjastettiin puheessaan nostamaan äänensävyään lapsen tapaan, jotta saataisiin samanlainen vaikutus. "Buffy"-tutkija Rhonda Wilcoxin mukaan kypsymisen ja vastuullisuuden teemat alkavat Buffyn poikaystävän Riley Finnin lähdettyä kuusi jaksoa aiemmin ja ne kiteytyvät edellisessä jaksossa, jossa Buffy tajuaa ettei hän tarvitse poikaystävää ollakseen tyytyväinen. Tuon jakson lopussa hän kohtaa Joycen kuoleman. Velvollisuuksien kohtaaminen on suurempi teema kuudennella kaudella. Eräs arvostelija kirjoitti näin: ”Vaikka se oli radikaalia, Joycen tapattaminen oli johdonmukainen keino tuoda Buffy ja Dawn lähemmäs toisiaan, katkaista Buffyn siteet lapsuuteen ja korostaa Buffyn kykenemättömyyttä hyväksyä hänen voimansa rajat, mikä on kauden toistuva teema.”


title: Ruumis (Buffy, vampyyrintappaja)

text: Whedon käyttää useita sekavia tehosteita korostaakseen jakson tilanteiden todellisuutta siinä määrin, että kohtaukset tuntuvat surrealistisilta. Jakson avaava pitkä otto, missä Buffy saapuu kotiin ja löytää Joycen, kuvattiin yhdellä kameralla jatkuvassa liikkeessä, kun hän kävelee talon läpi puhelimelle ja takaisin äitinsä luokse. Buffyn puhelimen näppäimet vaikuttavat epätavallisen suurilta, Whedon lisäsi tehosteen koettuaan saman, kun hänen äitinsä kuoli. Buffy on niin ymmällään ensihoitajan kertoessa hänen äitinsä kuolleen, että hän pystyy keskittymään vain hoitajan suuhun yrittäessään ymmärtää mitä hän sanoo. Kamera käyttää Buffyn näkökulmaa ja näyttää vain ensihoitajan kasvojen alaosan. Whedonin mukaan kuvakulman ja rajatusti kuvatun Buffyn tarkoituksena on kuvata Buffya todellisuuden ansassa. Kristine Sutherland totesi käsikirjoituksen olleen ”loistava”, erityisesti kuvatessaan irrallisuutta: ”Sitä ei voi käsitellä. Siinä iässä kuolevaisuus ei vain kuulu sanavarastoon.”


title: Ruumis (Buffy, vampyyrintappaja)

text:
Kun Buffy kuuntelee sairaalassa lääkärin selostusta Joycen kuolintavasta, lääkäri sanoo jotain, mutta sanat ”minun pitää valehdella, jotta voisit paremmin” puhutaan epäsointuisesti, niin kuin Buffy käsittäisi jotain, minkä hän tietää olevan sanomaton totuus – hänen syyllisyytensä äitinsä kuolemaan. Rhona Wilcox huomasi, että kohtauksessa, missä Buffy ja Tara istuvat odotushuoneessa, Sarah Michelle Gellar nähdään rähjäisen näköisenä, kun hänet on aina aiemmin esitetty kauniina ja tyylikkäänä.
Kriitikoiden mukaan ensisijaisin jakson efekteistä on äänien ja hiljaisuuden käyttö. Kun Buffy elvyttää, hän murtaa Joycen kylkiluun hätkähdyttävällä napsahduksella. Sen jälkeen, kun Buffy oksentaa lattialle, hän menee takaovelle ja kuuntelee naapuruston ääniä: lapset leikkivät, joku harjoittelee trumpetin soittoa ja linnut laulavat; elämä jatkuu. Vuoropuhelun välissä esiintyvät pitkät tauot ovat kiusallisia, kun hahmot yrittävät keksiä sanottavaa. Tämä on erityistä, sillä sarja oli tunnettu hahmojen vikkelästä jutustelusta. Siirtymävaihe jouluaterialta olohuoneeseen on äkillinen ja Buffyn ja Joycen huudahdus piirakan pudotessa jatkuu olohuonekohtaukseen, missä Buffy seisoo elottoman äitinsä yllä. Samaa tehostetta käytetään, kun Buffy kuvittelee eri aikajanoja, joissa Joyce on kunnossa, ja kohtaus katkeaa äkillisesti todellisuuteen. Kun Anya ja Xander ajavat Willow'n asuntolaa kohti, Anya kuvaava kamera on auton etupuskurilla, jolloin tuulilasi erottaa hänet yleisöstä. Xander ajaa autoa ja katsoo toiseen suuntaan; kumpikaan ei puhu ja vain auton äänet kuuluvat. Kriitikko Joyce Millman kirjoittaa: ”efekti on miltei bergmanlaisen karu. Aavemainen tyyneys ja pitkät tauot keskusteluissa liioittelivat ajantajun venytystä ja paikallaan olemista.”


title: Ruumis (Buffy, vampyyrintappaja)

text: Katy Stevens pani merkille, että ”Ruumiin” vuoropuhelu on äänitetty mikrofoneilla, jotka ovat hyvin lähellä näyttelijöitä, mikä tekee heidän ääntensä särkymisen, nousun ja kuiskaukset kuuluvammiksi. Sen sijaan kohtaus, jossa Dawn kuulee äitinsä kuolleen kuvattiin ikkunan läpi, mikä vaimentaa Dawnin reaktion ja eristää Buffyn ja Dawnin yleisöstä. Kohtauksen jälkeen seuraa lyhyt hiljaisuus. Whedon kuvasi keskustelun läheltä muutaman kerran, mutta käytti lopulta etäisempää näkökulmaa. Michelle Trachtenberg sanoi efektistä: ”Selvästikin tiedätte, että kohtauksessa ei ole ääntä, mikä mielestäni on yksi nerokkaimmista ideoista, mitä hän on saanut, koska se mahdollistaa muiden ikään kuin liittää omat kokemuksensa kohtaukseen. Luulen, että se antoi yleisölle ensimmäistä kertaa mahdollisuuden samaistua Dawnin kanssa.”


title: Ruumis (Buffy, vampyyrintappaja)

text: Jakson esittäminen ilman musiikkia oli Whedonin tapa kieltää yleisöltä kaikenlainen lohdutus, mikä pakotti yleisön erottamaan heidän omat merkityksensä hahmojen teoista ja sanoista. Kaksi musiikkitieteilijää kirjoittivat asiasta näin: ”Ilman musiikin rauhoittavaa vaikutusta katsojan koko huomio ja myötätunto on hahmoissa ja heidän tyrmistyksessään... Musiikki tarjoaisi käsitteellistämistä ja katharsista – – mutta katharsis tässä vaiheessa jossain määrin latistaisi menetyksen tunnetta.” Televisiokriitikko Gareth McLean kirjoitti päätöksen olleen ”veto, joka tekee siitä rohkeamman kuin esimerkiksi "Teho-osasto". Kohoavia jousisoittimia tai surumielistä pianoa ei tarvittu laukaisemaan tunteellista reaktiota. Sen sijaan ääniraita koostui ympäröivistä äänistä, kuten tuulikellojen kilkkeestä, ovien narinasta ja askelista matolla. Keskustelut olivat kömpelöitä ja keinotekoisia, mutta niiden välisellä ajalla oli aina merkitystä.”


title: Ruumis (Buffy, vampyyrintappaja)

text: Kriitikot kehuivat jaksoa ja pitävät sitä yhä yhtenä parhaista televisiojaksoista kautta aikain. "New York Daily Newsin" David Bianculli kehui Sarah Michelle Gellarin, Michelle Trachtenbergin, Alyson Hanniganin ja Amber Bensonin näyttelyä. ”Ruumis” on Biancullin mukaan ”Emmy-palkinnon arvoinen – – Se tulee myös vainoamaan katsojaa — mutta ei sillä tutulla tavalla, joka liittyy tähän koko ajan kehittyvään, yhä uusiin saavutuksiin yltävään sarjaan.” Kriitikko Alesia Redding ja "South Bend Tribune" -lehden toimittaja Joe Vince kirjoittavat: ”Olin uppoutunut tähän jaksoon – – Tämä ei ole ainoastaan yksi parhaista "Buffy"-jaksoista. Tämä on yksi parhaista televisiojaksoista kautta aikain.” Redding lisäsi: ”Jos katsot tämän uskomattoman jakson etkä tunnusta sitä erinomaiseksi, olet toivoton  – – Tämä ’fantasiasarja’ tuottaa kaikkein karuimman ja realistisimman kuvauksen kuolemasta mitä olen koskaan nähnyt, esittäen näppärästi kuinka kuolleesta läheisestä tulee äkillisesti ’ruumis’.”


title: Ruumis (Buffy, vampyyrintappaja)

text: Brittiläisen "The Guardianin" Gareth Mcleanin mukaan "Buffy" ei ole samanlainen muiden ”tunteilevien amerikkalaisten teinisarjojen”, kuten "Dawson's Creekin" kanssa: ”Tämä jakso oli rohkea, rehellinen ja ahdistava kuvaus kuolemasta ja menetyksestä. Tapa jolla Joss Whedon hoiti tämän – – oli mainio. Aika hidastui ja turtumuksen tunne oli käsinkosketeltava, kun Buffy ja hänen joukkonsa yrittävät käsitellä Joycen kuolemaa.” Erityisesti McLean arvosti pieniä yksityiskohtia, kuten tapaa jolla Buffy yrittää säilyttää Joycen arvokkuuden ja hahmojen hämmennystä. Hän päättää: ”Joyce on kuollut, mutta eläköön "Buffy, vampyyrintappaja".” "Austin American-Statesman" -lehden Joe Gross kutsuu jaksoa ”tyrmäävän rauhalliseksi” ja kirjoittaa, että ”koko näyttelijäkaartin ja työryhmän olisi pitänyt saada jonkin sortin Emmy-palkinto 'Ruumiista'”.


title: Ruumis (Buffy, vampyyrintappaja)

text: Salon.com -sivuston Joyce Millman kirjoittaa: ”Televisiossa ei ole ollut hienompaa tuntia draamaa tänä vuonna kuin – – ”Ruumis” – – On pakko antaa iso käsi käsikirjoittajille; Joycen poismeno tuli täytenä yllätyksenä. Sillä hetkellä Buffyn lapsuus virallisesti päättyy. Vaikka "Buffylle" tehdään oharit kaikissa muissa Emmy-kategorioissa tänä vuonna, "Ruumiin" pitäisi saada äänestäjät vakuuttuneeksi siitä, että Gellar on aito – – En muista milloin viimeksi olen nähnyt niin karmaisevan kuvauksen menetyksen järkytyksestä.” PopMatters-sivuston Andrew Gilstrap julistaa sen olevan ”mahdollisesti hienoin televisiotunti, minkä olen ikinä nähnyt – – Se on uskomattoman liikuttava jakso, joka viimein myöntää, että kukaan ei ole haavoittumaton kuoleman edessä. Se näyttää myös että vaikka joukolla on paljon kokemusta vampyyrintappamisesta, he eivät olleet valmiita kuolemaan, joka vie läheisen.” Gilstrap jatkaa, että sarja ei myöhemmin käsitellyt kuolemaa yhtä painavasti ennen kuin kuudennen kauden harhaluoti-jaksossa. "The San Diego Union-Tribune" -lehden Jerry McCormic on samaa mieltä ja hän luokittelee Joycen kuoleman yhtä järkyttäväksi kuin kuolema jaksossa ”Veristä leikkiä” (). Hän listaa molemmat jaksot sarjan surullisimmiksi.


title: Ruumis (Buffy, vampyyrintappaja)

text: "The Patriot-News" -lehden Kira Schlecter julistaa ”Ruumiin” ”yhdeksi parhaista jaksoista kautta aikain” mainiten, että sen hiljaisuus ja elokuvaus ovat ”merkittäviä ja käsikirjoitus on loistava”. Schlechter sanoo Buffyn ja Dawnin keskustelun koulussa olevan ”myönteisellä tavalla karmivaa”. Kun sarja päättyi vuonna 2003, "Boston Heraldin" Amy Antangelo ja "New Orleans Times-Picayune" -lehden Siona LaFrance listasivat "Buffyn" jaksot paremmusjärjestykseen ja valitsivat ”Ruumiin” parhaaksi yhdessä jaksojen ”Vaiteliasta väkeä” () ja ”Vielä kerran tunteella” () kanssa. LaFrance nimitti jakson ”välittömäksi klassikoksi”. "The Weekly Standard" -lehden Jonathan Last listaa ”Ruumiin” kahdeksanneksi parhaaksi "Buffy"-jaksoista, kirjoittaen, että se on ”sarjan vaikein jakso, koska se on todellinen – mutta ei samalla tavalla todellinen kuin "Teho-osaston", "Oikeuden ja kohtuuden" tai "Kovan lain", jotka kaikki esittävät hyper-versioita todellisuudesta. Jossain vaiheessa elämäämme suurin osa meistä tulee kokemaan samanlaisen päivän kuin Buffy kokee ”Ruumiissa”, ja aistimme, että käsikirjoittajat saivat lähes jokaisen yksityiskohdan – musiikin puuttumista myöden – oikein.” Myös The A.V. Club -sivuston Noel Murray kokee pienten yksityiskohtien olevan mukaansatempaavia, kuten kameran keskittyminen talouspaperiin, jota Buffy käyttää siivotakseen oksennuksen matolta. Hän kirjoittaa kuitenkin, että jotkut otot ”vaikuttavat kepulikonstein tehdyiltä, mutta ne otot, jotka toimivat ovat niin tehokkaita, että tuntuu pikkumaiselta valittaa siitä, että Whedon liioittelee välillä.”


title: Ruumis (Buffy, vampyyrintappaja)

text: "Buffy"-tutkija Ian Shuttleworth kehuu Gellarin usein aliarvostettuja näyttelytaitoja ja kommentoi myös hahmojen vivahteikkaasti kuvattua turtumusta ja hämmennystä sekä jakson hiljaisia hetkiä: ”Se on yksinkertaisesti yksi hienoimmista osista televisiodraamaa ja kaikkein hienoin menetyksen kuvaus missään näkemässäni mediassa.” Nikki Stafford, "Bite Me! The Unofficial Guide to Buffy the Vampire Slayer" -kirjan kirjoittaja, kutsuu "Ruumista" ”täydelliseksi mestariteokseksi”, selittäen, että se on ”helposti kaikkein kauhistuttavin, sydäntäsärkevin, tuskallisin ja loistavin televisiotunti, mitä olen koskaan nähnyt.” Hän kehuu koko näyttelijäkaartia tasavertaisesti, mutta painottaa Gellarin, Alyson Hanniganin ja Emma Caulfieldin näyttelyä.


title: Ruumis (Buffy, vampyyrintappaja)

text: Kun jakso esitettiin ensimmäisen kerran Yhdysvalloissa The WB -kanavalla 27. helmikuuta 2001, se saavutti 6 miljoonaa katsojaa. Jakso oli viidenneksi katsotuin ohjelma esitysaikaansa nähden ja 82. katsotuin viikolla 26. helmikuuta – 4. maaliskuuta 2001. Se oli The WB:n katsotuin ohjelma tuona iltana ja koko viikon toiseksi katsotuin "Seitsemännen taivaan" jälkeen. Sarjan edellinen jakso oli ollut viikkonsa 87. katsotuin. Vaikka jakso sai myönteisiä arvosteluita, se ei ollut ehdolla Emmy-palkintogaalassa. Rhona Wilcoxin mukaan Emmyt ovat ”konservatiivisen valtavirtamaun puolestapuhujia” ja että fantasia- ja scifisarjat hylätään niissä automaattisesti. Jakson käsikirjoitus oli ehdolla Yhdysvaltain tieteis- ja fantasiakirjoittajien myöntämään parhaan käsikirjoituksen Nebula-palkintoon.


title: Larisa Neiland

text: Larisa Neiland (o.s. Savtšenko, s. 21. heinäkuuta 1966 Lviv, Ukrainan sosialistinen neuvostotasavalta) on latvialainen uransa lopettanut tennispelaaja. Hän voitti urallaan kaksi WTA-turnausta kaksinpelissä ja 65 WTA-turnausta nelinpelissä saavuttaen nelinpelin maailmanlistan ykkössijan vuonna 1992.


title: Larisa Neiland

text: Vuonna 1989 Neiland voitti Ranskan avointen nelinpelin Nataša Zverevan kanssa. Vuonna 1991 hän voitti Wimbledonin nelinpeliturnauksen. Yhdysvaltain avointen nelinpelissä hän pääsi kahdesti loppuotteluun. Kaksinpelissä hän pääsi kahdesti Grand Slam -turnauksissa puolivälieriin.


title: Bubenschanze

text: Bubenschanze tarkoittaa seuraavia asioita:


title: Giulio Angioni

text: Giulio Angioni (28. lokakuuta 1939 Guasila, Sardinia – 12. tammikuuta 2017 Cagliari, Sardinia) oli italialainen kirjailija ja antropologi.


title: Marcantonio Giustinian

text: Marcantonio Giustinian (2. maaliskuuta 1619 Venetsia, Venetsian tasavalta – 23. maaliskuuta 1688 Venetsia, Venetsian tasavalta) oli Venetsian doge. Hän oli järjestyksessä 107. Venetsian tasavallan dogeista ja hallitsi noin neljän vuoden ajan valitsemisestaan 26. tammikuuta 1684 alkaen kuolemaansa saakka.


title: Marcantonio Giustinian

text: Ennen kauttaan dogena Giustiniania ei koskaan oltu valittu tärkeimpinä pidettyihin tehtäviin. Toimiessaan Ranskan suurlähettiläänä hän oli kuitenkin onnistunut taivuttamaan Ranskan tukemaan Venetsiaa taloudellisesti Morean sodan aikana.


title: Marcantonio Giustinian

text: Giustinian ei ollut suosituin ehdokas virkaan, sillä monet pitivät sodassa useita voittoja saavuttanutta Francesco Morosinia luontevimpana ehdokkaana dogeksi. Giustinian kuitenkin valittiin virkaan, sillä Morosinin nähtiin olevan paikallaan sotilasjohtajana. Giustinian oli vaatimaton henkilö, joka tyytyi juhlallisuuksien avaamisiin ja epävirallisten tilaisuuksien toimittamiseen. Giustiniania arvosteltiin, sillä hän otti suhteellisen vähän osaa valtionsa asioihin, vaikka Venetsia kävi sotaa Osmanien valtakuntaa vastaan koko hänen hallintonsa ajan. Hänellä oli tapana jättää valtaosa päätöksenteosta neuvonantajiensa vastuulle. Hän kävi myös niin usein kirkossa, että häntä kutsuttiin "Pyhäksi Zuaninoksi" ja "Te Deumin dogeksi".


title: Marcantonio Giustinian

text: Giustinian liitti Venetsian mukaan paavi Innocentius XI:n perustamaan Pyhään liigaan 1684 ja näin sitoi maansa osapuoleksi Suureen Turkin sotaan.


title: Marcantonio Giustinian

text: Giustinian kuoli 1688 Venetsiassa epäonnistuneen leikkauksen seurauksena. Myöhemmin hänen kuolemastaan julkaistiin humoristinen runo, jossa hänen leikkaavat lääkärinsä Ton ja Dolfin (nimet voidaan kääntää tonnikalaksi ja delfiiniksi) nimetään syyllisiksi. Runon mukaan doge joutui kahden kalan surmaamaksi.


title: Marcantonio Giustinian

text: Giustinianilta ei jäänyt perillisiä, sillä hän kielsi koskaan edes harrastaneensa seksiä naisen kanssa, väittäen näin onnistuneensa välttämään synnin.


title: Punarintatilapia

text: Punarintatilapia ("Tilapia rendalli") on afrikkalaista alkuperää oleva kirjoahventen heimon kalalaji.


title: Punarintatilapia

text: Punarintatilapia voi kasvaa 45 cm pitkäksi ja painaa 2,5 kiloa. Se on pohjaväriltään oliivinvihreä ja siinä on mustia pystyraitoja.


title: Punarintatilapia

text: Punarintatilapia elää luonnonvaraisena Senegal- ja Nigerjoissa, Kongosta Keniaan ulottuvalla alueella sekä eteläisessä Afrikassa. Sitä on istutettu muuallekin sekä ruokakalaksi että tuhoamaan haitallisia vesikasveja. Istutetut kalat ovat aiheuttaneet ongelmia monin paikoin.


title: Punarintatilapia

text: Punarintatilapia on pääosin kasvissyöjä, ja sen hampaat ovat kehittyneet soveltuviksi kasvien haukkaamiseen ja repimiseen. Vesikasvien ja levän lisäksi se syö selkärangattomia ja joskus pieniä kalojakin. Kutupari raivaa poikasilleen matalaan veteen kasvillisuuden sekaan pesän, jonka halkaisija on 50-120 cm. Poikaset pysyvät pesässä kunnes niiden pituus on noin 15 mm.


title: Accelerator

text: Accelerator on brittiläisen elektronisen musiikin duo The Future Sound of Londonin esikoisalbumi, joka julkaistiin vuonna 1991. Albumin kappaleista ”Papua New Guinea” nousi klubihitiksi.


title: Ted Brithén

text: Ted Brithén (s. 25. marraskuuta 1990 Danderyd, Ruotsi) on ruotsalainen jääkiekkoilija, joka pelaa SHL-joukkue Rögle BK:ssa. Hän on pelipaikaltaan keskushyökkääjä, mutta osaa pelata myös laidassa. Elite Prospects -sivuston Matias Strozykin mukaan Brithén on pelityyliltään all around -sentteri, jonka vahvuuksiin kuuluu pelisilmä, kahden suunnan pelaaminen, pelintekeminen, laukaus sekä yli- ja alivoimapelaaminen.


title: Ted Brithén

text: Brithén on Rögle BK:n kasvatti. Hän voitti kaudella 2008–2009 seuran J20-junioreiden sisäisen piste- ja syöttöpörssin tehoilla 16+30=46, joilla Brithén sijoittui koko J20 SuperElitin pistepörssissä seitsemänneksi. Hänet valittiin kauden päätteeksi Rögle BK:n vuoden junioripelaajaksi. Brithén pelasi kauden aikana myös kaksi ensimmäistä Elitserien-otteluaan.


title: Ted Brithén

text: OHL-joukkue Sarnia Sting varasi Brithénin 75. pelaajana . Hän siirtyi joukkueeseen kaudeksi 2009–2010, mutta vain yhdeksän siellä pelatun ottelun jälkeen Brithén palasi Rögleen. Hän pelasi loppukauden pääosin seuran J20-junioreissa. Röglen Elitserien-joukkueessa Brithén pelasi kaksi runkosarja- ja yhdeksän Kvalserien-ottelua tehden yhden syöttöpisteen. Joukkue putosi kuitenkin kauden päätteeksi HockeyAllsvenskaniin. Toukokuussa 2010 hän teki Röglen kanssa kaksivuotisen jatkosopimuksen.


title: Ted Brithén

text: Kaudella 2010–2011 Brithén teki Allsvenskanissa 49 runkosarjaottelussa tehot 11+15=26, joilla hän oli joukkueen toiseksi paras pistemies Christopher Liljewallin jälkeen. Rögle sijoittui runkosarjassa toiseksi ja eteni Kvalserieniin, jossa Brithén oli joukkueen paras maalintekijä viidellä osumallaan. Rögle jäi kuitenkin ilman sarjanousua. Kaudella 2011–2012 hän oli runkosarjassa joukkueen kolmanneksi paras pistemies tehoilla 16+17=33. Rögle sijoittui Allsvenskanin runkosarjassa viidenneksi, mutta eteni playoff-kierroksen kautta Kvalserieniin, joka päättyi sarjanousuun Elitserieniin. Huhtikuussa 2012 Brithén teki kaksivuotisen jatkosopimuksen joukkueen kanssa. Hän teki ensimmäisellä kokonaisella Elitserien-kaudellaan 2012–2013 53 runkosarjaottelussa tehot 10+12=22 ja kymmenessä Kvalserien-ottelussa tehot 1+4=5. Brithénillä voitti Kvalserienissä myös Röglen sisäisen tehotilaston lukemalla +3, mutta joukkue putosi kuitenkin kauden päätteeksi taas Allsvenskaniin.


title: Ted Brithén

text: Brithén ei jatkanut Röglessä enää jälkimmäistä sopimuskauttaan Allsvenskanissa, vaan hän jatkoi uraansa SHL:ssä (ent. Elitserien) siirryttyään kaudeksi 2013–2014 kaksivuotisella sopimuksella HV71:n paitaan. Brithén oli joukkueen kolmanneksi paras pistemies tehoilla 11+18=29 ja voitti HV71:n sisäisen tehotilaston lukemalla +8. Kaudella 2014–2015 hän nousi joukkueen kapteeniksi ja oli HV71:n toiseksi paras maalintekijä Calle Ridderwallin jälkeen sekä toiseksi paras pistemies hänen kanssaan. Syyskuussa 2014 Brithén teki joukkueen kanssa kaksivuotisen jatkosopimuksen kevääseen 2017 saakka.


title: Ted Brithén

text: Kaudella 2015–2016 Brithén pelasi loukkaantumisen vuoksi runkosarjassa vain 24 ottelua. Kaudella 2016–2017 hän oli HV71:n paras syöttäjä ja jakoi sisäisen pistepörssin voiton Mattias Tedenbyn kanssa tehoilla 6+25=31. Brithén voitti kauden päätteeksi Ruotsin-mestaruuden. Kaudeksi 2017–2018 hän palasi kaksivuotisella sopimuksella kasvattajaseuraansa Rögle BK:hon. Brithén voitti joukkueen sisäisen pistepörssin tehoilla 10+21=31. Hän voitti myös yli puolet kaudesta pelanneista joukkueen sisäisen tehotilaston lukemalla +3.


title: Ted Brithén

text: Brithén on pelannut Ruotsin A-maajoukkueessa viisi ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 9. huhtikuuta 2014 Rapperswilissä Sveitsiä vastaan, jolloin Brithén teki myös yhden syöttöpisteen.


title: Ted Brithén

text: Brithénin isoveli Tim on pelannut jääkiekkoa Ruotsin alemmissa sarjoissa. Veljesten isä Jim Brithén on myös entinen alempien sarjojen jääkiekkoilija, joka on toiminut vuosia eri valmennus- ja seurajohtotehtävissä.


title: Oh Honey

text: Oh Honey on yhdysvaltalainen pop rock -yhtye, johon kuuluvat laulaja/lauluntekijä ja kitaristi Mitchy Collins, laulaja Danielle Bouchard, rumpali Robbie Ernst sekä kitaristi Ian Holubiak. Yhtye teki vuonna 2013 levytyssopimuksen Atlantic Recordsin kanssa. Oh Honeyn debyytti-EP, "With Love", julkaistiin vuonna 2014. Yhtyeen debyyttialbumin on tarkoitus ilmestyä alkuvuodesta 2015.


title: Pekka Tuomisto

text: Pekka Tuomisto on seuraavien henkilöiden nimi:


title: Tilapiat

text: Tilapiat on kirjoahventen ryhmä, joka on vuosien varrella luokiteltu monella eri tavalla. 2000-luvun fylogeneettiset tutkimukset ovat viitanneet siihen, että kaikki tilapiat eivät kuulu samaan monofyleettiseen ryhmään.


title: Tilapiat

text: Aikaisemmin tilapiat muodostivat tribuksen "Tilapiinae" (Trewavas,1982), ja siihen kuului neljä sukua "Tilapia", "Sarotherodon", "Oreochromis" ja "Danakilia".


title: Tilapiat

text: Tilapioita esiintyy koko Afrikassa, Välimeren itäosassa, Israelissa ja Iranissa. Kalanviljelyn myötä ne ovat levinneet lähes kaikkialle tropiikkiin, usein syrjäyttäen alkuperäislajeja.


title: Tilapiat

text: Monia tilapialajeja kasvatetaan ruokakaloiksi, ja ne ovat tärkeä proteiinin ja tulojen lähde kehitysmaiden maaseudulla. Tärkein viljelty laji on niilintilapia. Muita paljon viljeltyjä lajeja ovat kultatilapia "Oreochromis aureus" ja valkoleukatilapia ("Oreochromis mossambicus") sekä oliivitilapia "Oreochromis urolepis hornorum"


title: Ondřej Synek

text: Ondřej Synek (s. 13. lokakuuta 1982 Brandýs nad Labem) on tšekkiläinen soutaja. Hän on kolminkertainen olympiamitalisti ja viisinkertainen maailmanmestari.


title: Ondřej Synek

text: Synek saavutti olympiahopeaa vuoden 2008 kesäolympialaisten yksiköstä ja toisti saavutuksensa neljä vuotta myöhemmin Lontoossa samassa luokassa. Rio de Janeirossa 2016 hän sai yksikössä pronssia. Synek on saavuttanut urallaan 21 arvokisamitalia, jos olympialaiset, MM-kilpailut ja EM-kilpailut lasketaan mukaan. MM-kilpailuista Synek on saavuttanut viisi kultaa, jotka kaikki ovat yksiköistä, kolme hopeaa ja neljä pronssia. EM-kilpailuista Synek on saavuttanut viisi kultaista mitalia sekä yhden hopeisen ja yhden pronssisen mitalin. Synek on 199 senttimetriä pitkä ja painaa 100 kilogrammaa. Hän edustaa seuratasolla Dukla Prahaa.


title: Jouhiparatiisilintu

text: Jouhiparatiisilintu ("Seleucidis melanoleucus") on paratiisilintujen heimoon kuuluva varpuslintu.


title: Jouhiparatiisilintu

text: Jouhiparatiisilintua tavataan Indonesiassa ja Papua-Uudessa-Guineassa. Lajin on kanta on vakaa, ja se on luokiteltu elinvoimaiseksi.


title: Isoparatiisilintu

text: Isoparatiisilintu ("Paradisaea apoda") on paratiisilintujen heimoon kuuluva varpuslintu.


title: Isoparatiisilintu

text: Isoparatiisilintua tavataan Indonesiassa ja Papua-Uudessa-Guineassa. Lajin on raportoitu olevan yleinen, ja se on luokiteltu elinvoimaiseksi.


title: Parupalli Kashyap

text: Parupalli Kashyap (s. 8. syyskuuta 1986 Hyderabad) on intialainen sulkapalloilija. Hän on joulukuussa 2014 maailmanlistan sijalla 16. Korkeimmillaan hän on ollut sijalla 6 maaliskuussa 2013. Kashyap on 173 senttimetriä pitkä ja oikeakätinen. Hänen valmentajanaan toimii Pullela Gopichand.


title: Parupalli Kashyap

text: Kashyapin suurin menestys on tullut Kansainyhteisön kisoista. Vuoden 2014 kisoissa Glasgow'ssa hän voitti kaksinpelissä kultaa ja kotikisoissaan vuonna 2010 New Delhissä Kashyap voitti hopeaa sekanelinpelistä ja pronssia kaksinpelistä.


title: Parupalli Kashyap

text: Kashyap on osallistunut yksiin kesäolympialaisiin. Vuonna 2012 Lontoossa hän oli mukana kaksinpelissä, jossa hän sijoittui viidennelle sijalle.


title: Tero Jääskelä

text: Tero Jääskelä (s. 11. heinäkuuta 1977) on entinen suomalainen jalkapalloilija. Hän oli pelipaikaltaan vasen laitapuolustaja tai laitalinkki.


title: Tero Jääskelä

text: Jääskelä on Kokkolan Palloseuran ja Kokkolan Pallo-Veikkojen kasvatti. Hän teki debyyttinsä KPV:ssa Kakkosen kaudella 1996. Jääskelä pelasi joukkueessa neljän kauden verran ja oli mukana nostamassa sitä Ykköseen vuonna 1997. Jääskelä opiskeli yhdysvaltalaisessa Lander Universityssä 1999, pelaten samalla myös paikallista yliopistosarjaa. Suomessa hän jatkoi uraansa pääkaupunkiseudulla Kakkosen AC Vantaassa ja Ykkösen IF Gnistanissa, joita molempia edusti kauden verran.


title: Tero Jääskelä

text: Kaudeksi 2002 Jääskelä siirtyi Veikkausliigassa pelanneeseen FC Jazziin. Hän pelasi Jazzissa kahden kauden ajan pääosin varapelaajan roolissa ja viettikin aikaa lainalla ensimmäisenä vuonnaan yhteistyöseura Musan Salamassa. Yhteensä pääsarjatasolla Jääskelä esiintyi 26 ottelussa ja onnistui maalinteossa kerran. Vuonna 2004 hän edusti Kakkosessa pelannutta Jyväskylä Unitedia. Tämän jälkeen Jääskelä palasi pääkaupunkiseudulle ja Sexypöxyihin, jossa pelasi hajanaisesti viiden kauden ajan ennen uransa varsinaista lopettamistaan.


title: Leo Honkonen

text: Leo Honkonen (s. 1983) on suomalainen näyttelijä. Hän aloitti opiskelun Teatterikorkeakoulussa vuonna 2006 ja valmistui teatteritaiteen maisteriksi vuonna 2012. Hän on näytellyt sekä elokuvissa että televisiossa. Hän on näytellyt myös muun muassa Ryhmäteatterissa, Q-teatterissa, Helsingin Kaupunginteatterissa, KOM-teatterissa sekä Suomen Kansallisteatterissa.


title: Leo Honkonen

text: Honkonen kuuluu myös improvisaatioryhmä Riskiryhmään.


title: Leptoglanis

text: Leptoglanis on sukkulamonneihin kuuluva kalasuku. Siihen kuuluu FishBasen mukaan vain kaksi lajia, "Leptoglanis bouilloni" ja "Leptoglanis xenognathus".


title: Matti Kuula

text: Matti Kuula, ent. "Taikinamäki", (4. helmikuuta 1854 Töysä, Alavus – 3. maaliskuuta 1921 Vaasa) oli suomalainen sotilas ja herätyssaarnaaja. Hänen poikansa oli säveltäjä Toivo Kuula.


title: Matti Kuula

text: Matti Taikinamäki sai sotilasnimen Kuula liittyessään Kaartiin 1872 ja käytti sitä nimeä loppuelämänsä. Jefreitteri Kuula lähti Turkin sotaan keisarin henkivartiokaartissa. Haavoituttuaan 5. syyskuuta 1877 Lovtšan taistelussa (nyk. Lovetš) hän palasi Suomeen. Hän erosi kaartista 1878 mutta liittyi uudestaan 1880, sai ylennyksen vääpeliksi 1881 ja siirtyi Vaasaan lasaretin hoitajaksi.


title: Matti Kuula

text: Kuula kirjoitti koko sotaretken ajan muistiinpanoja päiväkirjaansa. Waasa-lehteen kirjoittamansa artikkelit hän myöhemmin muokkasi "Henkivartijan muistelmia" -nimiseksi kirjaseksi. Muistelmansa Kuula kirjoitti 25 vuoden kuluttua, ja kirjoitustyöhön vaikutti silloin jo vanhalestadiolainen usko.


title: Matti Kuula

text: Kuula avioitui 1879 Sydänmaalta kotoisin olleen Susanna Vehkakosken kanssa, ja heille syntyi kahdeksan lasta, joista neljä kuoli pienenä. Lapsista Toivo Kuula on tunnettu säveltäjä. Poikansa Toivo Kuulan kuvauksen mukaan isä oli sodasta palattuaan "vanhana, komeana kaartilaisena paha juoppo ja naismies" mutta paransi tapansa lestadiolaisuuteen liityttyään. Sittemmin Matti Kuulasta tuli asemapoliisi, ja samalla hän toimi saarnaajana ja kirjoitti herätyskirjoituksia.


title: Lumilautailun maailmanmestaruuskilpailut 2009

text: Lumilautailun maailmanmestaruuskilpailut järjestettiin vuonna 2009 kahdeksannen kerran. Kilpailut käytiin Etelä-Korean Gangwonissa 17.–24. tammikuuta. Kilpailulajeina olivat half-pipe, paripujottelu, parisuurpujottelu, lumilautakrossi ja vain miehillä big air.


title: Ohjaspuikkokala

text: Ohjaspuikkokala ("Mastacembelus frenatus") on Afrikassa elävä kalalaji.


title: Ohjaspuikkokala

text: Ohjaspuikkokala voi kasvaa 40 cm pitkäksi. Vartalo on käärmemäinen ja päässä on suippo nokka. Ylähuolen päältä työntyy eteenpäin tuntosarvimainen sierain. Kalan väritys vaihtelee suuresti; ruskealla pohjalla on erilaisia pilkku- tai raitakuvioita.


title: Ohjaspuikkokala

text: Ohjaspuikkokalan levinneisyysalue kattaa Victoria- ja Tanganjikajärvien vesistöt, Sambesi- ja Okavangojoet sekä Kongojoen vesistön Sambian ja Kongon demokraattisen tasavallan alueella. Se elää kasvillisuuden seassa joissa ja matalissa rantavesissä.


title: Ohjaspuikkokala

text: Ohjaspuikkokalaa kalastetaan ruokakalaksi.


title: Ryan Russell

text: Ryan Russell (s. 2. toukokuuta 1987 Caroline, Alberta, Kanada) on kanadalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Russell pelasi kaudella 2011–2012 Columbus Blue Jacketsin NHL-joukkueessa 41 runkosarjaottelua tehden kaksi maalia ja keräten yhden kahden minuutin jäähyn. Suurimman osan urastaan hän pelasi kuitenkin AHL:ssä. Russell pelasi uransa kolme viimeistä kautta Euroopassa, Ruotsin ja Iso-Britannian pääsarjoissa.


title: Ryan Russell

text: Eliteprospects.com -sivuston Matias Strozykin mukaan suhteellisen pienikokoisen Russellin vahvuuksiin kuului työmoraali, luistelu, pelinäkemys, hyökkäyspään pelaaminen ja asenne. Hänen pieni kokonsa ja varsin rajalliset kiekolliset taidot olivat kuitenkin vaikeuttaneet Russellin murtautumista NHL:ään.


title: Ryan Russell

text: WHL-joukkue Kootenay Ice varasi Russellin 204. pelaajana vuonna 2002. Hän siirtyi joukkueeseen kaudeksi 2003–2004, jolloin Russell teki 12 tehopistettä. Kaudella 2004–2005 hänen pistetilinsä kasvoi kuitenkin reilusti ja Russell oli Icen toiseksi paras maalintekijä ja neljänneksi paras pistemies tehoilla 32+21=53. Montréal Canadiens varasi hänet seitsemännellä kierroksella 211. pelaajana . Kaudella 2005–2006 Russell oli Icen toiseksi paras pistemies, maalintekijä ja syöttäjä Adam Cracknellin jälkeen tehoilla 33+42=75. Kevään 2006 pudotuspeleissä hän jakoi joukkueen sisäisen piste- ja syöttöpörssin voiton Ben Maxwellin kanssa tehoilla 3+5=8. Russell oli myös viimeisellä WHL-kaudellaan 2006–2007 Icen toiseksi paras pistemies Steve DaSilvan jälkeen tehoilla 30+46=76. Kevään 2007 pudotuspeleissä hänellä oli joukkueen paras teholukema (+6).


title: Ryan Russell

text: Toukokuussa 2007 New York Rangers kauppasi Russellin Montréal Canadiensiin vaihdossa seitsemännen kierroksen varausvuoroon . Hän teki samalla kolmivuotisen tulokassopimuksen Canadiensin kanssa. Russell pelasi kaudella 2007–2008 AHL-joukkue Hamilton Bulldogsissa 25 runkosarjaottelua tehopistein 2+1=3, mutta iso osa hänen kaudestaan eteni myös ECHL-joukkue Cincinnati Cyclonesissa. Russell kuului joukkueen sankareihin tehtyään 17. toukokuuta 2008 viidennessä konferenssifinaaliottelussa vieraissa South Carolina Stingraysia vastaan 1-2-voittomaalin alivoimalla jatkoerässä. Hänen osumansa myötä Cyclones eteni Kelly Cup -finaaleihin, jotka päättyi mestaruuteen.


title: Ryan Russell

text: Ensimmäisellä kokonaisella AHL-kaudellaan 2008–2009 Russell teki Bulldogsissa 79 runkosarjaottelussa myös liigan yhden kauden piste-ennätyksensä tehoilla 20+19=39. Kuudessa playoff-ottelussa syntyi tehot 1+3=4. Noin kahden ja puolen Bulldogsissa vietetyn kauden jälkeen Russell teki vuoden mittaisen ja kaksisuuntaisen jatkosopimuksen Canadiensin kanssa heinäkuussa 2010. Hän kuitenkaan missään vaiheessa pelannut Canadiensin NHL-joukkueessa.


title: Ryan Russell

text: Heinäkuussa 2011 Canadiens kauppasi Russellin Columbus Blue Jacketsiin vaihdossa Mike Blundeniin. Elokuussa hän teki joukkueen kanssa vuoden mittaisen ja kaksisuuntaisen sopimuksen joukkueen kanssa. Russell aloitti kautensa AHL-joukkue Springfield Falconsissa. Hän teki Blue Jacketsissa NHL-debyyttinsä 7. tammikuuta 2012 vieraissa Los Angeles Kingsia vastaan, jolloin Russell sai jääaikaa 13.03 minuuttia. Neljännessä NHL-ottelussaan 13. tammikuuta 2012 hän teki NHL-uransa avausmaalin Phoenix Coyotesia vastaan. Russell ei pelannut enää loppukaudella farmissa. Hän teki kauden aikana NHL:ssä kaikkiaan 41 runkosarjaottelussa kaksi maalia. Toukokuussa 2012 Russell teki vuoden mittaisen ja kaksisuuntaisen jatkosopimuksen Blue Jacketsin kanssa. Hän pelasi kauden 2012–2013 kuitenkin taas kokonaan farmijoukkue Falconsissa.


title: Ryan Russell

text: Kaudeksi 2013–2014 Russell siirtyi vuoden mittaisella sopimuksella Ruotsiin ja SHL:n nousijajoukkue Leksands IF:n riveihin. Maaliskuussa 2014 hän teki vuoden mittaisen jatkosopimuksen joukkueen kanssa. Kauden 2014–2015 päätteeksi Leksand putosi HockeyAllsvenskaniin. Russell oli kauden jälkeen ilman sopimusta aina tammikuuhun 2016 saakka, jolloin hän siirtyi Iso-Britannian EIHL-liigan walesilaisjoukkue Cardiff Devilsiin. Russell voitti Erhardt Conferencen mestaruuden. Kauden jälkeen, heinäkuussa 2016 hän päätti lopettaa pelaajauransa.


title: Ryan Russell

text: Russellin identtinen kaksoisveli Kris pelaa puolustajana NHL-joukkue Dallas Starsissa.


title: Synodontis

text: Synodontis on ripsimonnien (Mochokidae) heimon suurin suku. Siihen kuuluu 131 lajia. Ne ovat kaikki kotoisin Afrikan sisävesiltä. Monia lajeja pidetään akvaariossa, varsinkin afrikkalaisten kirjoahventen seurassa esimerkiksi Tanganjikajärven biotooppiakvaariossa.


title: Synodontis

text: "Synodontis"-suvun monneilla on monia harvinaisia piirteitä. Eräät tämän suvun lajit päästelevät kiihtyessään vingahtelevia ääniä. Jotkut lajit uivat ylösalaisin. Käkimonni ("Synodontis multipunctatus") kasvattaa poikasensa suussa hautovien kirjoahventen mädin joukossa.


title: Pekka Tuomisto (tietokirjailija)

text: Pekka Tuomisto (s. 1965 Kurikka) on suomalainen, antiikin Roomaa käsitteleviä tietokirjoja julkaissut tietokirjailija ja suomentaja. Hän on opiskellut klassista filologiaa Helsingin yliopistossa ja on oppiarvoltaan filosofian lisensiaatti. Tuomisto asuu Turussa.


title: Lumilautailun maailmanmestaruuskilpailut 2007

text: Lumilautailun maailmanmestaruuskilpailut järjestettiin vuonna 2007 seitsemännen kerran. Kilpailut käytiin Sveitsin Arosassa 14.–20. tammikuuta. Kilpailulajeina olivat half-pipe, paripujottelu, parisuurpujottelu, lumilautakrossi ja vain miehillä big air.


text: Isäntämaa


title: Amleto Palermi

text: Amleto Palermi (11. heinäkuuta 1889 Rooma – 20. huhtikuuta 1941 Rooma) oli italialainen elokuvaohjaaja ja käsikirjoittaja.


title: Amleto Palermi

text: Sisiliassa lapsuutensa viettänyt Palermi työskenteli ennen elokuvauraansa toimittajana ja kirjoitti komedioita. Hänen ensimmäiset ohjaustyönsä olivat "Colei che tutto soffre" (”Joka kaiken kestää”) ja "L’orrendo blasone" (”Hirveä maalaus”) vuonna 1914. Palermin melodraamoja tähdittivät muun muassa Mario Bonnard, Ruggero Ruggeri ja Lyda Borelli. Spektaakkelielokuvan "Pompejin viimeiset päivät" ("Gli ultimi giorni di Pompei", 1926) viimeisteli Carmine Gallone. Italialaisen elokuvan kriisivuosina Palermi työskenteli myös Saksassa, jossa hän ohjasi yhden merkkiteoksistaan, "Die lebende Maske" eli "Enrico IV" (1926).


title: Amleto Palermi

text: 1930-luvulla ja 1940-luvun alussa Palermi ohjasi ja käsikirjoitti lähes kolmekymmentä sentimentaalista viihde-elokuvaa. Hänen vuonna 1940 ohjaamansa "La peccatrice" oli yksi tuon ajan harvoista sävyltään realistisista elokuvista. Samana vuonna "Cinema"-lehti nimesi Palermin Italian parhaaksi elokuvaohjaajaksi.


title: Jens Bergenström

text: Jens Bergenström (s. 12. syyskuuta 1980 Borlänge, Ruotsi) on ruotsalainen jääkiekkoilija, joka pelaa SHL-joukkue Leksands IF:ssä. Hänen vahvuuksiinsa kuuluu maalinedustapelaaminen, ruuhkapelaaminen, pelirohkeus, röyhkeys ja hyökkäyspään pelaaminen.


title: Jens Bergenström

text: Bergenström on Borlänge HF:n kasvatti. Hän pelasi joukkueessa ensimmäiset miesten pelinsä Ruotsin kolmanneksi korkeimmalla sarjatasolla I-divisioonassa kaudella 1998–1999. Kaudeksi 2000–2001 Bergenström siirtyi Allsvenskan-joukkue Mörrums GoIS IK:hon. Kaudella 2001–2002 hänen teholukemansa 0 riitti runkosarjassa joukkueen runkopelaajista sisäisen tehotilaston kärkisijaan. Bergenström jakoi Kvalserien AS:ssä Mörrumin sisäisen piste- ja maalipörssin voiton tehoilla 6+5=11. Kaudella 2003–2004 hän voitti tehoilla 31+21=52 koko Allsvenskanin maalipörssin ja jakoi pistepörssin kolmannen sijan Piteå HC:n Magnus Lovenlundin kanssa. Bergenström pelasi kauden aikana myös kolme ottelua Elitserien-joukkue Leksands IF:ssä.


title: Jens Bergenström

text: Kaudeksi 2004–2005 Bergenström siirtyi edelliskeväänä Elitserienistä Allsvenskaniin pudonneeseen Leksandiin. Hän oli kauden päätteeksi nostamassa joukkuetta takaisin Elitserieniin, jossa ensimmäinen kokonainen kausi 2005–2006 toi Bergenströmille 49 runkosarjaottelussa tehot 8+4=12. Hän jakoi Leksandin sisäisen maalipörssin kolmannen sijan Oscar Steénin ja Patrik Wallenbergin kanssa. Bergenström oli kevään 2006 Kvalserienissä joukkueen paras pistemies ja maalintekijä tehoilla 6+2=8 ja hänen edellään maalipörssissä oli vain Södertälje SK:n Anže Kopitar. Leksandin kausi päättyi kuitenkin putoamiseen takaisin Allsvenskaniin.


title: Jens Bergenström

text: Bergenström siirtyi kaudeksi 2006–2007 vuoden mittaisella sopimuksella SM-liigajoukkue Saimaan Palloon. Hänet hankittiin joukkueeseen maalintekijäksi ja Bergenström pelasikin hienon harjoituskauden tehden viidessä ottelussa kymmenen tehopistettä. Runkosarjassa hän osoittautui kuitenkin pettymykseksi ja teki 21 ottelussa vain tehot 2+3=5. Lopulta pieneen rooliin päätynyt Bergenström palasi marraskuussa 2006 takaisin Leksandiin, jossa hän teki loppukaudella 25 runkosarjaottelussa 29 tehopistettä. Bergenström jakoi kevään 2007 Kvalserienissä neljällä osumallaan joukkueen sisäisen maalipörssin voiton Martin Bartekin kanssa.


title: Jens Bergenström

text: Kaudella 2007–2008 Bergenström teki Allsvenskanin yhden kauden piste-ennätyksensä tehoilla 29+29=58, joilla hän voitti koko sarjan pistepörssin. Maalipörssissä Bergenströmin edellä oli vain Malmö Redhawksin Marcus Paulsson. Kaudella 2010–2011 Bergenström voitti tehoilla 26+23=49 Allsvenskanin maalipörssin ja jakoi pistepörssin neljännen sijan Örebro HK:n Johan Wiklanderin ja Borås HC:n Alexander Bergströmin kanssa. Kaudella 2011–2012 hän jakoi 19 osumallaan Leksandin sisäisen maalipörssin voiton Johan Rynon kanssa. Bergenström oli kevään 2012 Kvalserienissä joukkueen paras pistemies ja maalintekijä tehoilla 6+1=7. Kevään 2013 Kvalserienissä hän jakoi Leksandin sisäisen piste- ja maalipörssin voiton Jacob Blomqvistin kanssa tehoilla 6+5=11. Leksand nousi kauden päätteeksi seitsemän vuoden jälkeen takaisin Ruotsin pääsarjatasolla, jonka nimeksi vaihtui SHL kaudelle 2013–2014. Bergenström teki huhtikuussa 2013 kaksivuotisen jatkosopimuksen joukkueen kanssa.


title: Jens Bergenström

text: Bergenströmin pikkuveli Henrik on pelannut myös jääkiekkoa. Veljesten eno Ola Sundberg edusti 1980-luvulla Elitserien-tasolla Leksandia.


title: Luettelo Sabatonin kappaleista

text: Tämä on luettelo Sabatonin tekemistä kappaleista.


title: Theo Rossi

text: John Theodore ”Theo” Rossi (s. ) on amerikkalainen näyttelijä, tuottaja ja hyväntekeväisyyden harrastaja. Hänet tunnetaan parhaiten roolistaan Juan Carlos "Juice" Ortizina televisiosarjassa "Sons of Anarchy".


title: Patrice Bailly-Salins

text: Patrice Bailly-Salins (s. 21. kesäkuuta 1964 Morez) on ranskalainen uransa lopettanut ampumahiihtäjä. Hän on maailmanmestari, olympiamitalisti ja maailmancupin kokonaiskilpailun voittaja.


title: Patrice Bailly-Salins

text: Bailly-Salins voitti pikakilpailun (10 km) maailmanmestaruuden Antholzissa 1995. Hän ampui pystyasennosta yhden ohilaukauksen ja kukisti toiseksi sijoittuneen, ilman sakkokierroksia selvinneen Pavel Muslimovin 1,9 sekunnilla. Hän hiihti samojen kilpailujen viestissä toisen osuuden Ranskan hopeajoukkueessa ja oli normaalimatkalla (20 km) seitsemäs. Brezno-Osrblien MM-kilpailuissa 1997 hän oli pikakilpailussa 15:s ja takaa-ajossa 13:s.


title: Patrice Bailly-Salins

text: Bailly-Salins hiihti Lillehammerin olympialaisissa 1994 toisen osuuden pronssia saaneessa Ranskan viestijoukkueessa. Samojen kisojen pikakilpailussa hän sijoittui 11:nneksi ja normaalimatkalla 13:nneksi.


title: Patrice Bailly-Salins

text: Bailly-Salins voitti maailmancupin kokonaiskilpailun kaudella 1993–1994. Lisäksi hän sijoittui neljänneksi kaudella 1992–1993, viidenneksi kaudella 1991–1992 ja seitsemänneksi kaudella 1994–1995. Hän voitti yhteensä kuusi maailmancupin osakilpailua, oli kolme kertaa toinen ja kerran kolmas.


title: Hervé Flandin

text: Hervé Flandin (s. 4. kesäkuuta 1965 Modane, Savoie) on ranskalainen uransa lopettanut ampumahiihtäjä. Hän on viestin ja joukkuekilpailun arvokisamitalisti.


title: Hervé Flandin

text: Flandin hiihti ankkuriosuuden hopeaa saaneissa Ranskan viestijoukkueissa Kontiolahden MM-kilpailussa 1990 ja Antholzin 1995 MM-kilpailuissa sekä pronssia saaneessa Ranskan viestijoukkueessa Lillehammerin olympialaisissa 1994. Oslossa kisatussa vuoden 1990 MM-joukkuekilpailussa hän sai lisäksi pronssia.


title: Hervé Flandin

text: Flandin sijoittui olympialaisten pikakilpailussa (10 km) kahdeksanneksi Lillehammerissa 1994 ja kymmenenneksi Albertvillessä 1992. MM-kilpailujen pikakilpailussa hän oli neljäs Oslossa 1990 ja seitsemäs Antholzissa 1995. Normaalimatkalla (20 km) hän sijoittui 13:nneksi Lake Placidissa 1987.


title: Hervé Flandin

text: Flandin sijoittui maailmancupin kokonaiskilpailussa parhaimmillaan 12:nneksi kaudella 1993–1994. Hän sijoittui maailmancupin osakilpailuissa kerran toiseksi ja kerran kolmanneksi.


title: Huljaipole

text: Huljaipole () on noin 14 500 asukkaan kaupunki Ukrainan kaakkoisosassa. Lähin suuri kaupunki on vajaan 100 kilometrin päässä sijaitseva Zaporižžja, joka on myös samannimisen hallinnollisen alueen keskus. Huljaipole perustettiin linnoitukseksi vuonna 1785 ja kaupunkioikeudet se sai 1938.


title: Huljaipole

text: Huljaipole tunnetaan lähinnä ukrainalaisen anarkistin ja vapaustaistelijan Nestor Mahnon syntymäpaikkana. Kaupungissa toimii historiallinen museo, jossa on esillä runsaasti Mahnoon ja Ukrainan itsenäisyyssotaan liittyvää esineistöä. Vuoteen 2009 saakka Huljaipolessa järjestettiin myös Mahnofest-niminen kulttuuritapahtuma.


title: Brittiläiset Neitsytsaaret olympialaisissa

text: Brittiläiset neitsytsaaret osallistui kesäolympialaisiin ensimmäistä kertaa vuonna 1984 ja on tuosta lähtien ollut kesäkisoissa mukana joka vuosi 1-9 urheilijan joukkueilla. Myös talviolympialaisiin maa on osallistunut yhdellä urheilijalla vuosina 1984 ja 2014. Mitaleita maa ei ole voittanut.


title: Caymansaaret olympialaisissa

text: Caymansaaret osallistui kesäolympialaisiin ensimmäistä kertaa vuonna 1976 ja on siitä alkaen ollut mukana 1-10 urheilijan joukkueilla lukuun ottamatta vuoden 1980 Moskovan olympialaisia, joita se boikotoi. Myös talviolympialaisiin maa on osallistunut vuosina 2010 ja 2014 yhdellä urheilijalla. Mitaleita maa ei ole saanut.


title: Tapani Vierimaa

text: Tapani Vierimaa (s. 1949) on Alavieskan entinen kunnanjohtaja. Aikaisemmin hän oli Ylivieskan kaupunginsihteeri. Alavieskan kunnanjohtajan virkaan hänet valittiin useiden hakijoiden joukosta vuonna 2009. Vuonna 2004 hän haki Ylivieskan kaupunginjohtajaksi tulematta valituksi. Hän on koulutukseltaan hallintotieteiden kandidaatti. Hän suunnitteli jäävänsä eläkkeelle kesälomansa jälkeen vuonna 2013, mutta jatkoikin vielä vuoden 2014 loppuun. Hänen seuraajakseen valtuusto valitsi kahden vuoden määräajaksi yksimielisesti Olli Ikosen.


title: Olli Ikonen (kunnanjohtaja)

text: Olli Ikonen on Alavieskan kunnanjohtaja. Hän erosi Pyhtään kunnanjohtajan paikalta vuonna 2010 luottamuspulan vuoksi. Vuonna 2014 Alavieskan kunnanvaltuusto valitsi hänet yksimielisesti kunnanjohtajaksi kahden vuoden määräajaksi, joka alkoi 1. tammikuuta 2015. Ikonen on koulutukseltaan hallintotieteiden maisteri.


title: Copa ASOBAL

text: Copa ASOBAL on vuosittain järjestettevä espanjalainen käsipalloturnaus, johon saavat osallistua maan pääsarjan Liga ASOBALin kuluvan kauden kolme kärkijoukkuetta sekä turnausta isännöivä joukkue. Joukkueet pelaavat kerran muita vastaan ja näin jokaiselle kertyy kolme peliä.


title: Copa ASOBAL

text: Turnauksen menestynein seura on FC Barcelona, jolla on 13 mestaruutta.


title: Kuningasparatiisilintu

text: Kuningasparatiisilintu ("Paradisaea raggiana") on paratiisilintujen heimoon kuuluva varpuslintu.


title: Kuningasparatiisilintu

text: Kuningasparatiisilintua tavataan Uuden-Guinean saarella. Lajin on raportoitu olevan yleinen, ja se on luokiteltu elinvoimaiseksi.


title: Prinsessaparatiisilintu

text: Prinsessaparatiisilintu ("Paradisaea minor") on paratiisilintujen heimoon kuuluva varpuslintu.


title: Prinsessaparatiisilintu

text: Prinsessaparatiisilintua tavataan Indonesiassa ja Papua-Uudessa-Guineassa. Lajin on raportoitu olevan yleinen, ja se on luokiteltu elinvoimaiseksi.


title: Kuningatarparatiisilintu

text: Kuningatarparatiisilintu ("Paradisaea decora") on paratiisilintujen heimoon kuuluva varpuslintu.


title: Kuningatarparatiisilintu

text: Kuningatarparatiisilintua tavataan D’Entrecasteaux’nsaarilla. Lajin populaatioksi on arvioitu vain noin 650 yksilöä, ja sitä uhkaa elinympäristöjen tuhoutuminen. Laji on luokiteltu vaarantuneeksi.


title: Prinssiparatiisilintu

text: Prinssiparatiisilintu ("Paradisaea rubra") on paratiisilintujen heimoon kuuluva varpuslintu.


title: Prinssiparatiisilintu

text: Prinssiparatiisilintua tavataan Indonesiassa Waigeon ja Batantan saarilla. Laji on edelleen yleinen sopivissa elinympäristöissä, mutta se on vähenemässä elinympäristöjen tuhoutumisen vuoksi ja on luokiteltu silmälläpidettäväksi.


title: Keisariparatiisilintu

text: Keisariparatiisilintu ("Paradisaea guilielmi") on paratiisilintujen heimoon kuuluva varpuslintu.


title: Keisariparatiisilintu

text: Keisariparatiisilintua tavataan Huonin niemimaalla Papua-Uudessa-Guineassa. Vaikka laji on melko yleinen pienellä levinneisyysalueellaan, on sen populaatio todennäköisesti suhteellisen pieni. Lisäksi lajia uhkaa metsienhakkuut, ja se on luokiteltu silmälläpidettäväksi.